31 “Apam na me ne m’aniwa ayɛ.+Enti ɛbɛyɛ dɛn na matumi de m’adwene akɔ ɔbaabun so?+ 2 Anka kyɛfa bɛn na menya afi Onyankopɔn hɔ afi soro?+Na agyapade bɛn na anka menya afi ade nyinaa so Tumfoɔ no hɔ afi sorosoro? 3 Ɛnyɛ amanehunu na ɛwɔ hɔ ma ɔbɔnefo?+Na ɛnyɛ asɛm na ɛto amumɔyɛfo? 4 Ɛnyɛ ɔno na ohu m’akwan nyinaa,+Na ɔkan m’anammɔn nyinaa? 5 Sɛ me ne mmarima nkontompofo anantew,+Na me nan atutu mmirika kɔ nnaadaasɛm+ mu a, 6 Ɔno na ɔbɛkari me wɔ nsenia pa mu,+Na Onyankopɔn na obehu sɛ me koma di mu.+ 7 Sɛ me nan aman afi ɔkwan no so,+Na me koma adi m’aniwa akyi,+Anaasɛ nkekae bi wɔ me nsam+ a, 8 Ɛnde ma mingu aba, na obi nni,+Na ma wontutu m’asefo ase. 9 Sɛ me koma adaadaa me ɔbea ho,+Na matɛw+ me yɔnko kwan ano a, 10 Ɛnde ma me yere nyam mma ɔbarima foforo,Na mmarima foforo mmu nkotodwe wɔ no so.+ 11 Anka ɛno bɛyɛ ahohwibra,Na anka ɛbɛyɛ mfomso a ɛbɛkɔ asɛnnifo anim.+ 12 Ɛyɛ ogya a anka ɛbɛsɛe ade,+Na anka ɛbɛhyew me nnɔbae nyinaa ase. 13 Sɛ manni m’akoa asɛm amma no,Na mantie m’afenaa, bere a wɔne me wɔ asɛm a, 14 Ɛnde sɛ Onyankopɔn sɔre a, dɛn na mɛyɛ?Na sɛ obisa me a, asɛm bɛn na menya aka akyerɛ no?+ 15 Ɛnyɛ Nea ɔyɛɛ me ɔyafunu mu no ara na ɔyɛɛ no?+Ɛnyɛ Obiako no ara na osiesiee yɛn nyinaa wɔ awotwaa mu? 16 Sɛ mede nea abrɛfo pɛ kamee wɔn,+Na memaa okunafo anidaso yerae+ a, 17 Sɛ me nkutoo na midii m’aduan,Na mamma agyanka bi anni+ a, 18 (Dabida, mmom mifi me mmeranteberem na mahwɛ agyanka sɛ ne papa,Na mifi me maame yam na mayɛ okunafo kwankyerɛfo); 19 Sɛ mihuu obi a atade a onni nti ɔrewu,+Anaa ohiani a onni nea ɔde kata ne ho; 20 Sɛ n’asen anhyira me,+Na wamfa me nguammaa ho nhwi+ anhyɛ ne ho hyew; 21 Na sɛ meteɛɛ me nsa wɔ agyanka so,+Bere a m’ani tua sɛ ohia me mmoa wɔ kurow pon ano+ a, 22 Ɛnde ma me mmati nhuan mfi ne dompe so,Na m’abasa mmubu mfi ne dompe so. 23 Efisɛ me de, na misuro amanehunu a efi Onyankopɔn hɔ,Na mantumi annyina n’anuonyam anim.+ 24 Sɛ mede sika yɛɛ m’anidaso,Anaa meka kyerɛɛ sika sɛ, ‘Wone m’ahotoso!’+ 25 Sɛ midii ahurusi m’agyapade dodow ho+Ne nneɛma pii a me nsa kae+ nti; 26 Sɛ mihuu owia hann sɛ ɛhyerɛn,Anaa ɔsram fɛfɛ sɛ ɛnam ne kwan mu,+ 27 Na me koma daadaa me wɔ kokoam,+Na m’ano few me nsa ho a, 28 Anka ɛno nso bɛyɛ mfomso a ɛbɛkɔ asɛnnifo anim,Efisɛ anka mapo nokware Nyankopɔn a ɔwɔ soro no. 29 Sɛ midii ahurusi sɛ wɔayi nea ɔtan me afi hɔ,+Anaa m’ani gyei sɛ asɛmmɔne ato no a— 30 Mmom, mamfa m’ano anyɛ bɔne,Na mannome ne kra.+ 31 Sɛ me ntamadan mu nnipa anka sɛ,‘Hena na obenya obi a onnii n’aduan mmee?’+ a— 32 Ɔhɔho biara anna abɔnten anadwo;+Mibuee m’apon maa akwantufo. 33 Sɛ mekataa me mmarato so sɛ ɔdesani,+Na mede me mfomso siee m’atade kotoku mu a— 34 Anka mihu nnipakuw a, mɛbɔ piriw,Na anka mmusua aniwude behunahuna meMa mamua m’ano, na meremfi adi. 35 O sɛ anka obi retie me ɛ,+Sɛ anka ade nyinaa so Tumfoɔ no rehwɛ me nsa ano agyirae ho ayi m’ano ɛ!+Anaasɛ anka nea me ne no anya asɛm no rekyerɛw krataa ɛ! 36 Ampa ara, anka mede bɛto me mmati;Anka mede bɛkyekyere me ho sɛ ahemmotiri. 37 Anka mɛka m’anammɔn dodow akyerɛ no,+Na mayɛ sɛ ɔkannifo akɔ n’anim. 38 Sɛ m’ankasa m’asase su guu me so,Na ɛne n’akofi nyinaa sui; 39 Sɛ midii so aba a mantua sika biara,+Na memaa ɛso adwumayɛfo akra sii apini+ a, 40 Ɛnde ma nsɔensɔe nsi awi ananmu,+Na ma nnɛnkyɛnse nsi atoko ananmu.”Hiob nsɛm no aba awiei.


Luka 5 - Nkwa Asem (NA-TWI) | Biblica\nLuka 5 - Nkwa Asem (NA-TWI)\nAsuafo no frɛ\n1Da bi a Yesu reka asɛmpa wɔ Genesaret tare ho no, nnipakuw bɛkyeree ne so sɛ wɔrebetie Onyankopɔn asɛm. 2 Ohuu akorow abien a apofofo bi a wɔrehohoro wɔn asau wɔ mu no agyaw wɔ ɔtare no ho. 3 Yesu kɔtenaa ɔkorow no baako a na ɛyɛ Simon de no mu. Ɔka kyerɛɛ Simon se ompia nkɔ nsu no mu kakra sɛnea ɛbɛyɛ a obetumi afi hɔ akasa akyerɛ nnipa no.\n4 Yesu wiee n’asɛnka no, ɔka kyerɛɛ Simon se, “Hare kɔ baabi a emu dɔ kakra na munkogu mo asau no na mubeyi nam bebree.” 5 Simon kae se, “Owura, yɛyɛɛ adwuma anadwo mu no nyinaa yɛannya hwee, nanso w’asɛm nti, yebegu yɛn asau no.”\n6 Woguu asau no na woyii nam bebree maa anka mpo asau no retetew. 7 Wɔfrɛɛ wɔn mfɛfo a wɔwɔ ɔkorow baako no mu no ma wɔbɛboaa wɔn twee asau no. Nam no yɛɛ akorow abien no nyinaa ma ma a anka ɛreyɛ amemem mpo.\n8 Simon Petro huu nea aba no, obuu Yesu nkotodwe kae se, “Me wura, mesrɛ wo, fi me nkyɛn kɔ na meyɛ ɔdebɔneyɛfo a mensɛ sɛ wobɛn me.” 9 Nam dodow a woyii no yɛɛ Petro ne n’ahokafo no nwonwa. 10 Saa ara nso na ɛyɛɛ Yakobo ne Yohane, Sebedeo mma no nso nwonwa. Yesu ka kyerɛɛ Petro se, “Nsuro, efi nnɛ, wobɛyɛ nnipa yifo.”\n11 Wɔde akorow no beduu nsu no ano hɔ no, wogyaw wɔn nneɛma nyinaa hɔ bedii n’akyi.\nƆkwatani bi ayaresa\n12 Da bi a Yesu wɔ kurow bi mu no, ɔbarima bi a kwata ayɛ ne honam nyinaa bɛkotow n’anim srɛɛ no se, “Owura, mesrɛ wo, sɛ ɛyɛ wo pɛ a, sa me yare.”\n13 Ɛhɔ ara Yesu teɛɛ ne nsa de kaa no kae se, “Yiw, ɛyɛ me pɛ. Wo ho mfi.” Amonom hɔ ara, ne ho fii. 14 Yesu hyɛɛ no se, “Wo ne obiara nni w’ayaresa yi ho nkɔmmɔ. Kɔ na fa wo ho kɔkyerɛ ɔsɔfo na bɔ afɔre a Mose hyɛɛ sɛ akwatafo a wɔn ho afi no mmɔ sɛ adansedi no.” 15 Yesu anwonwadwuma a ɔyɛe yi maa ne ho asɛm trɛwee mpɔtam hɔ nyinaa maa nnipa bebree betiee no pɛe sɛ ɔsa wɔn yare nso. 16 Nanso na ɔtaa twe ne ho kɔ sare so kɔbɔ mpae.\n17 Bere bi a Yesu rekyerɛkyerɛ no, na Farisifo ne mmara no akyerɛkyerɛfo bi a wofi Galilea ne Yudea nkurow ahorow so ne Yerusalem nso wɔ hɔ bi a wɔretie no. Saa bere no, na Onyankopɔn ayaresa tumi ahyɛ no ma.\n18 Mmarima bi baa hɔ a wɔso obubuafo bi. 19 Esiane sɛ na wontumi mfa nnipakuw no mu nkɔ Yesu nkyɛn nti, wɔforoo ɔdan a Yesu wɔ mu no kotuu atifi tokuru, de obubuafo a ɔda ne kɛtɛ so no faa mu gyaagyaa no brɛoo, kɔtoo Yesu anim.\n20 Yesu huu gyidi a wɔwɔ no, ɔka kyerɛɛ ɔyarefo no se, “Onua, wɔde wo bɔne akyɛ wo.”\n21 Farisifo no ne mmara no akyerɛkyerɛfo no tee asɛm a Yesu kae no, wobisabisaa wɔn ho wɔn ho se, “Hena ne saa onipa yi a ɔreka abususɛm yi? Hena na otumi sɛ ɔde bɔne kyɛ ka Onyankopɔn ho?”\n22 Esiane sɛ Yesu huu nea wodwinnwen nti, obuaa wɔn se, “Adɛn nti na mudwen sɛ asɛm a mekae yi yɛ abususɛm?” 23 Yesu bisaa wɔn se, “Nea ɛwɔ he na ɛyɛ den, sɛ wɔbɛka akyerɛ obi se, wɔde wo bɔne akyɛ wo anaasɛ, wɔbɛka se, sɔre na nantew?” 24 Na sɛ ɛbɛyɛ na mubehu sɛ Onipa Ba no wɔ tumi sɛ ɔde bɔne kyɛ wɔ asase so nti, mereka akyerɛ wo se, “Sɔre yi wo kɛtɛ na kɔ fie!”\n25 Amonom hɔ ara, ɔsɔree, yii ne kɛtɛ, kɔɔ fie. Ɔrekɔ no nyinaa na ɔreyi Onyankopɔn ayɛ. 26 Wɔn a wogyina hɔ no ho dwiriw wɔn. Ehu kaa wɔn. Woyii Onyankopɔn ayɛ kae se, “Ɛnnɛ de, yɛahu anwonwade.”\nYesu frɛ Lewi\n27 Eyi akyi no, Yesu fii hɔ kohuu ɔtowgyeni Lewi sɛ ɔte atowgyei. Ohuu no no, ɔka kyerɛɛ no se, “Bedi m’akyi.” 28 Ɛhɔ ara, Lewi sɔre, gyaw ne nneɛma nyinaa hɔ dii n’akyi.\n29 Akyiri yi, Lewi tow pon wɔ ne fi maa Yesu. Towgyefo ne nnipa ahorow bebree kɔɔ apontow no ase.\n30 Farisifo ne mmara no akyerɛkyerɛfo no hui sɛ Yesu ne saa nnipa no ato nsa redidi no, wonwiinwii bisaa no se, “Adɛn nti na wo ne towgyefo ne nnebɔneyɛfo ato nsa redidi?”\n31 Yesu buaa wɔn se, “Wɔn a wɔyare no na ɔyaresafo ho hia wɔn na ɛnyɛ wɔn a wɔnyare. 32 Mamma sɛ merebɛfrɛ atreneefo na mmom mebɛfrɛɛ nnebɔneyɛfo sɛ wɔnsakra wɔn adwene.”\n33 Nnipa no kɔɔ so bisaa no bio se, “Adɛn nti na Yohane Osuboni asuafo ne Farisifo asuafo no de wɔtaa di mmuada, na w’asuafo de daa wodidi na wɔnom?”\n34 Yesu nso bisaa wɔn se, “Ɛho hia sɛ wɔn a wɔn ani agye, anaasɛ wɔn a wɔahyia wɔn ayeforo ase no di mmuada, wɔ bere a ayeforo kunu no wɔ wɔn nkyɛn anaa? 35 Nanso da bi bɛba a wɔbɛfa ayeforokunu no afi wɔn nkyɛn, saa bere no na wobedi mmuada.”\n36 Yesu buu wɔn bɛ yi se, “Obi mfa ntama foforo ntare ntama dedaw mu. Ɔyɛ saa a foforo no bɛma dedaw no asuane. Afei ɛbɛma nsonoe ada foforo no ne dedaw no ntam. 37 Obiara nso mfa nsa foforo ngu mmoa nhoma nsa nkotoku dedaw mu. Ɔyɛ saa a nsa no bɛpaapae nkotoku no na ahwie agu na nkotoku no nso asɛe.\n38 Eyi nti, nsa nkotoku afoforo mu nko ara na ɛsɛ sɛ wɔde nsa foforo gugu. 39 Obi nnom mmarimasa nwie mmisa ntinkum ase. Nea ɔnom no ka se, nea apae no na eye.”\nNA-TWI : Luka 5


Asomafo no, na wɔn mu pii yɛ apofofo a wɔnim korow hare paa, nanso saa akwantu yi deɛ, wɔdii amia. Nea ɛwom ne sɛ, Galilea Po no, na mmepɔ atwa ho ahyia, na na nsuo no so taa yɛ hye. Nanso ɛwɔ hɔ ara a, mmepɔ no so mframa a ano yɛ nwini no bɔ fa nsuo no so, na esiane sɛ nsuo no so mframa yɛ hye nti, sɛ ɛne mframa nwininwini no hyia a, ɛdan ahum wɔ po no so. Ɛno bi na ɛsii wɔ saa akwantu no mu. Ɛyɛɛ saa no, po asorɔkye no bɔ baa korow no mu, na “nsuo firii aseɛ bu faa wɔn so na ɛde wɔn too asiane mu.” (Luka 8:23) Yɛreka yi nyinaa na Yesu ada!\nNá mmarima yi yɛ apofofo a wɔde korow afa ahum mu ara akwadare mu. Nanso ahum wei deɛ na wɔnhuu bi da. Afei deɛ, ehu kaa wɔn ma wɔkɔnyanee Yesu kaa sɛ: “Awurade, gye yɛn na yɛrebɛwuwu!” (Mateo 8:25) Ná asuafo no suro sɛ anhwɛ a nsuo no bɛfa wɔn!\nShare Share Yesu Maa Ahum Yɛɛ Dinn


Nnwom 140 NA-TWI - Banbɔ mpaebɔ - Awurade, gye me fi - Bible Gateway\nNnwom 139Nnwom 141\nNnwom 140 Nkwa Asem (NA-TWI)\n140 Awurade, gye me fi nnebɔneyɛfo nsam; na bɔ me ho ban fi basabasayɛfo nsam. 2 Daa wɔdwene bɔne ho na wɔakɔka ntɔkwaw. 3 Wɔn tɛkrɛma te sɛ awɔ a bɔre ahyɛ wɔn ma. 4 Awurade, bɔ me ho ban fi amumɔyɛfo tumi ase; gye me fi basabasayɛfo a wɔdwene tia me, pɛ m’asehwe no nsam. 5 Ahantanfo asum me firi; wɔasum wɔn mfiri na ɔkwan ho nyinaa wɔasunsum mfiri repɛ me ayi me.


Mark 10 NIV - Marko 10 NA-TWI | Biblica\nMark 10 NIV - Marko 10 NA-TWI\nAwaregyae ho asɛmmisa\n1Afei, Yesu fii Galilea twa baa Yudea fam nohɔ wɔ asubɔnten Yordan agya. Na sɛnea ɛtaa ba no, nnipakuw baa ne nkyɛn ma ɔkyerɛkyerɛɛ wɔn.\n2 Farisifo bi baa ne nkyɛn bebisaa no se, “Wopene awaregyae so anaa?” Wobisaa no eyi de sɔɔ no hwɛe.\n3 Yesu nso bisaa wɔn se, “Dɛn na Mose ka faa awaregyae ho?”\n4 Wobuae se, “Mose kae se eye sɛ wogyae aware. N’asɛm a ɔkae ne sɛ, sɛ ɔbarima bi pɛ sɛ ogyaa ne yere aware a, ɔnkyerɛw awaregyae krataa mfa mma ne yere no.”\n5 Yesu bisaa wɔn se, “Adɛn nti na ɔkaa saa? Merebɛkyerɛ mo nea enti a ɔkaa saa. Esiane mo koma a apirim no nti na ɔkaa saa kyerɛɛ mo. 6 Nanso, eyi mfi Onyankopɔn. Efi adebɔ mfitiase na Onyankopɔn bɔɔ ɔbarima ne ɔbea kaa wɔn bɔɔ mu. 7 Eyi nti na ɔbarima begyaw n’agya ne ne na, 8 na ɔde ne ho akɔbata ne yere ho, na wɔn baanu no ayɛ honam koro. 9 Na nea Onyankopɔn aka abom no, ɛnsɛ sɛ onipa tetew mu.”\n10 Akyiri yi a ɔne n’asuafo no wɔ fie no, asuafo no bisaa no saa asɛm koro no ara bio.\n11 Obuaa wɔn se, “Sɛ obi gyaa ne yere na ɔsan ware obi foforo a, na wabɔ aguaman. 12 Na sɛ ɔyere gyaa ne kunu aware, na ɔsan ware a, ɔno nso abɔ aguaman saa ara.”\n13 Da bi, awofo bi de mmofra nkumaa brɛɛ Yesu sɛ onhyira wɔn, nanso n’asuafo no pampam wɔn a wɔde mmofra no bae no, ka kyerɛɛ wɔn se, wɔnnhaw no.\n14 Yesu huu nea n’asuafo no ayɛ no, anyɛ no dɛ ma ɔka kyerɛɛ wɔn se, “Momma mmofra no kwan na wɔmmra me nkyɛn, na munnsiw wɔn kwan, na eyinom sɛɛ na Onyankopɔn Ahenni no yɛ wɔn dea. 15 Mereka akyerɛ mo se, obiara a ɔrennye Onyankopɔn Ahenni no sɛ abofra no, rentumi nkɔ mu.”\n16 Na ɔyɛɛ wɔn atuu, de ne nsa guu wɔn so, hyiraa wɔn.\n17 Na osiim sɛ ɔrekɔ baabi foforo no, ɔbarima bi tutuu mmirika baa ne nkyɛn bebuu no nkotodwe, bisaa no se, “Kyerɛkyerɛfo pa, dɛn na menyɛ na manya nkwa a enni awiei?”\n18 Yesu bisaa no se, “Adɛn na wofrɛ me onipa pa? Obiara nyɛ onipa pa gye ɔbaako; ɔne Onyankopɔn. 19 Ɛfa w’asemmisa no ho nso, wunim mmaransɛm no: Nni awu, nsɛe aware, mmɔ korɔn, nni atoro, nsisi, di w’agya ne wo na ni.”\n20 Aberante no ka kyerɛɛ no se, “Kyerɛkyerɛfo, eyinom nyinaa mifi me mmofraase na midii so.”\n21 Yesu hwɛɛ aberante yi dinn nyaa ɔdɔ bi maa no. Ɔka kyerɛɛ no se, “Aka wo ade baako. Kɔ na kɔtɔn biribiara a wowɔ, na fa sika no ma ahiafo, na wubenya agyapade wɔ soro, na bra bedi m’akyi.”\n22 Aberante no tee saa asɛm yi no, n’anim sesae, na ɔde awerɛhow kɔe, efisɛ, na ɔwɔ ahonyade bebree.\n23 Ɔrekɔ no, Yesu hwɛɛ no, na ɔdanee ne ho ka kyerɛɛ n’asuafo no se, “Ɛyɛ den ma osikani sɛ ɔbɛkɔ Onyankopɔn Ahenni no mu!”\n24 Asɛm a Yesu kae no maa asuafo no ho dwiriw wɔn. Yesu san kaa bio se, “Mma, sɛ moahu den a ɛyɛ ma wɔn a wɔwɔ ahonyade sɛ wɔbɛkɔ Onyankopɔn Ahenni mu? 25 Na ɛyɛ mmerɛw sɛ nantwi bɛfa paane tokuru me sen sɛ osikani bɛkɔ Onyankopɔn Ahenni mu.”\n26 Asuafo no ho dwiriw wɔn mmoro so na wobisaa no se, “Ɛnne na hena na wobegye no nkwa?”\n27 Yesu hwɛɛ wɔn dinn kae se, “Onipa fam de, eyi rentumi mma mu, na Onyankopɔn fam de, biribiara betumi aba mu.”\nYesu akyidi mu akatua\n28 Afei, Petro fitii ase kenkan nneɛma a ɔne asuafo no agyaw abedi Yesu akyi no. Ɔkae se, “Yɛagyaw biribiara abedi w’akyi.”\n29 Yesu nso buaa no se, “Merema mo ate ase sɛ, obi nni hɔ a, me nti wagyaw ofi, nuabarimanom, nuabeanom, ɛna, agya ne mma anaasɛ agyapade a ɔbɛkɔ akɔka Asɛmpa no, 30 na ɔrennya ofi, nuabarimanom, nuabeanom, ɛnanom, mma ne nsase mmɔho ɔha a ɔtaa nso ka ho! “Eyinom nyinaa bɛyɛ ne de wɔ asase yi so, na wiase a ɛreba no mu de, obenya nkwa a enni awiei. 31 Na adikanfo pii bedi akyi, na akyikafo abedi kan.”\nYesu wu ne ne wusɔre ho nkɔmhyɛ a ɛto so abien\n32 Afei, wosiim sɛ wɔrekɔ Yerusalem a na Yesu di wɔn kan; na bere a asuafo no di n’akyi no, ehu ne suro kaa wɔn. Yesu twee wɔn gyinaa nkyɛn, na ɔsan kaa nneɛma a, sɛ wodu Yerusalem a, ɛbɛba ne so no nyinaa kyerɛɛ wɔn.\n33 Ɔka kyerɛɛ wɔn se, “Sɛ yedu hɔ a, wobeyi me, Onipa Ba, no ama asɔfo mpanyin ne mmara no akyerɛkyerɛfo, na wɔabu me kumfɔ, na wɔde me ahyɛ Roma aban nsa, akum me. 34 Wobedi me ho fɛw, na wɔatetew ntasu agu me so, na wɔde mpire atwa me mmaa, na wɔakum me; na nnansa so no, masɔre bio.”\nYakobo ne Yohane abisade\n35 Afei Sebedeo mma Yakobo ne Yohane baa Yesu nkyɛn bɛka kyerɛɛ no se, “Kyerɛkyerɛfo, yɛpɛ sɛ woyɛ yɛn adɔe bi.”\n36 Yesu bisaa wɔn se, “Dɛn na mopɛ sɛ meyɛ ma mo.”\n37 Wobuae se, “Ma yɛn mu baako ntena wo nifa so, na ɔbaako nso ntena wo benkum so wɔ w’ahenni mu hɔ!”\n38 Nanso, Yesu maa wɔn mmuae se, “Munnim nea mubisa no! Mubetumi anom awerɛhow kuruwa nwenenwene a ɛsɛ sɛ menom ano no ano anaa? Anaasɛ, mubetumi ama wɔde amanehunu asubɔ no abɔ mo asu?”\n39 Wɔka kyerɛɛ no se, “Yebetumi!” Na Yesu ka kyerɛɛ wɔn se, “Mubetumi anom me kuruwa ano, na wɔde asubɔ a wɔde bɔ me no abɔ mo; 40 nanso minni tumi sɛ miyi wɔn a wɔbɛtena me nifa anaa me benkum so no. Onyankopɔn nko ara na ɔde saa afa no bɛma wɔn a wɔasiesie hɔ ama wɔn no.”\n41 Asuafo a aka no tee nea Yakobo ne Yohane kobisae no, anyɛ wɔn dɛ.\n42 Enti, Yesu frɛɛ wɔn ka kyerɛɛ wɔn se, “Munim sɛ ahene ne atumfo a wɔwɔ wiase no di wɔn a wɔhyɛ wɔn ase no so, 43 nanso mo de, ɛnte saa wɔ mo ho. Obiara a ɔpɛ sɛ ɔyɛ kɛse wɔ mo mu no, ɛsɛ sɛ ɔyɛ mo somfo. 44 Na obiara a ɔpɛ sɛ ɔyɛ ne nuanom so panyin no ɛsɛ sɛ ɔyɛ wɔn nyinaa akoa. 45 Me a meyɛ Onipa Ba no, mamma sɛ wɔnsom me na mmom, mebae sɛ merebɛboa afoforo, na mede me kra ayɛ mpata ama nnipa pii.”\nOnifuraefo bi ade hu\n46 Yesu ne n’asuafo no beduu Yeriko. Wɔrefi kurow no mu no, nnipakuw tu dii wɔn akyi. Saa bere a Yesu retwam no, na Timoteo ba Bartimeo, onifuraefo no, te kwankyɛn, resrɛsrɛ ade.\n47 Bere a Bartimeo tee sɛ Yesu Nasaretni na ɔretwam no, ofitii ase teɛteɛɛm se, “Dawid Ba Yesu, hu me mmɔbɔ!”\n48 Nnipa no bi teɛteɛɛ no se, “Mua w’ano!” Nanso ɔkɔɔ so teɛteɛɛm dennen se, “Dawid ba, hu me mmɔbɔ!”\n49 Bere a Yesu tee ne nne no, ogyina kae se, “Momfrɛ no mma me.” Wɔfrɛɛ onifuraefo no ka kyerɛɛ no se, “Ma wo bo ntɔ wo yam, sɔre na ɔrefrɛ wo!”\n50 Bartimeo tow ne ntama gui, sɔre baa Yesu nkyɛn.\n51 Yesu bisaa no se, “Dɛn na wopɛ sɛ meyɛ mema wo?” Onifuraefo no buae se, “Kyerɛkyerɛfo, mepɛ sɛ mihu ade!”\n52 Yesu ka kyerɛɛ no se, “Kɔ, na wo gyidi agye wo.” Na ntɛm ara onifuraefo no huu ade, na odii Yesu akyi.\nNA-TWI : Marko 10


Nea Aboro Wɔn so Abegu Yɛn Hia Mu | Adesua\nNÁ ƐYƐ afe 49 Y.B. mu. Petro, Yakobo, ne Yohane a na “wɔayɛ sɛ adum” no de adwuma bi hyɛɛ ɔsomafo Paulo ne ne yɔnko dwumayɛni Barnaba nsa. Bere a wɔnam amanaman no mu reka asɛmpa no, na ɛsɛ sɛ wɔboa Kristofo a ahia wɔn no. (Gal. 2:9, 10) Ɔkwan bɛn na wɔfaa so yɛɛ adwuma no?\nSɛ yɛhwɛ nkrataa a Paulo kyerɛwee a, yehu sɛ obuu adwuma no asɛnhia paa. Ma yɛmfa krataa a ɔkyerɛw Kristofo a na wɔwɔ Korinto no nyɛ nhwɛso. Ɔkyerɛw wɔn sɛ: “Ɛdefa ntoboa a wogyigye ma akronkronfo ho no, sɛnea mede ahyɛde maa Galatia asafo ahorow no, mo nso monyɛ no saa ara. Nnawɔtwe biara mu da a edi kan no, mo mu biara nhwɛ nea wanya na onyi biribi nsie wɔ ne fie, na amma sɛ bere a mabedu hɔ no ansa na ntoboa gyigye akɔ so. Na sɛ meba a, mmarima a monam nkrataa so bɛpene wɔn so no, wɔn na mɛsoma wɔn ma wɔde mo akyɛde no akɔ Yerusalem.”—1 Kor. 16:1-3.\nBere a honhom kaa Paul ma ɔkyerɛw krataa a ɛto so abien kɔmaa Korintofo no, ɔsan sii so dua ma wohuu nea enti a ehia sɛ wogyigye ntoboa no. Ná eyi bɛma ‘nneɛma akyɛ pɛ ama nea aboro wɔn so no akogu ebinom hia mu.’—2 Kor. 8:12-15.\nBere a Paulo kyerɛw Kristofo a na wɔwɔ Roma bɛyɛ afe 56 Y.B. mu no, na ntoboa gyigye no reba awie ara ne sa. Ɔkae sɛ: “Merebɛkɔ Yerusalem akɔsom akronkronfo no. Na wɔn a wɔwɔ Makedonia ne Akaia no ani gye sɛ wɔde nea wɔwɔ ma sɛ ntoboa kɔma akronkronfo a wɔwɔ Yerusalem no mu ahiafo.” (Rom. 15:25, 26) Paulo kaa saa no, ankyɛ na owiee adwuma a wɔde hyɛɛ ne nsa no. Efisɛ bere a Paulo kɔɔ Yerusalem a wɔkyeree no wɔ hɔ no, ɔka kyerɛɛ Roma Amrado Felike sɛ: “Mede adɔeyɛde brɛɛ me man, ɛne ayɛyɛde.”—Aso. 24:17.\nAsɛm a Paulo ka faa Makedoniafo ho no ma yehu su a Kristofo a wɔtenaa ase wɔ asomafo no bere so daa no adi. Ɔkae sɛ ‘wɔsrɛɛ yɛn ara sɛ yɛmma wɔn hokwan na womfi ayamye mu mfa nea wɔwɔ mma.’ Ɔsomafo Paulo tuu Korintofo no fo sɛ wonsuasua wɔn. Ɔkae sɛ: “Obiara nyɛ no sɛnea wasusuw wɔ ne komam, ɛnyɛ amemenemfe anaa ɔhyɛ so, efisɛ Onyankopɔn dɔ nea ɔtew n’anim ma.” Dɛn na ɛkaa asafo ahorow no ma wɔyɛɛ adɔe a ɛte saa? Nea wɔyɛe no boaa ‘akronkronfo ma wonyaa nea wɔpɛ boroo so.’ Nanso ɛnyɛ ɛno nko, na mmom akyɛde no ‘ma wonyaa hokwan daa Onyankopɔn ase pii.’ (2 Kor. 8:4; 9:7, 12) Momma yɛmfa adwene a ɛte saa ara nyɛ adɔe. Sɛ yeyi yɛn yam yɛ adɔe saa a, Yehowa Nyankopɔn behyira yɛn. Na ɛsɛ sɛ yɛkae sɛ ne nhyira na ɛma onipa yɛ ɔdefo.—Mmeb. 10:22.\nSɛnea na ɛte wɔ ɔsomafo Paulo bere so no, ɛnnɛ nnipa pii yi sika bi ‘sie’ anaa wotwa sika bi to hɔ de gu ntoboa nnaka a wɔakyerɛw ho “Wiase Nyinaa Adwuma” no mu. (1 Kor. 16:2) Ɔsram biara, asafo ahorow de sika yi mena Yehowa Adansefo dwumadibea a ɛhwɛ wɔn man dwumadi so no. W’ankasa nso betumi de ntoboa no akɔ Watch Tower Bible and Tract Society of Ghana, Attention Accounts Department, P. O. Box GP 760, Accra, Ghana. Wopɛ nso a wubetumi de akɔ sikakorabea a edidi so yi: Watch Tower, Barclays Bank, Accra High Street Branch, Account number 048/2746365 anaa Watch Tower, Ghana Commercial Bank, Accra High Street Branch, Account number 1011130008990. Anaasɛ wubetumi de akɔ Yehowa Adansefo dwumadibea a ɛwɔ wo man mu. (Wubetumi de ntoboa a edidi so yi nso akɔ Yehowa Adansefo dwumadibea a ɛwɔ wo man mu.) Sɛ obi pɛ sɛ ɔde check mena address a ɛwɔ atifi hɔ no, ɛsɛ sɛ ɔkyerɛ sɛ wontua mma “Watch Tower.” Obi wɔ agude anaa agyapade a ɛsom bo bi a ɔpɛ sɛ ɔde ma a, obetumi ayɛ saa. Kyerɛw krataa ka ho fa kyerɛ sɛ wode nneɛma no akyɛ koraa.\nObi betumi de sika ama Watch Tower Bible and Tract Society of Ghana ma wɔde ayɛ wiase nyinaa adwuma no. Nanso sɛ ohia a, wɔbɛsan de ama no. Sɛ wopɛ eyi ho nsɛm pii a, wo ne “Accounts Department” nni nkitaho. Wobetumi de address a ɛwɔ atifi hɔ no akyerɛw wɔn anaa wubetumi de telefon nɔma (030) 2712456 afrɛ wɔn.\nSika a Wɔde Sie wɔ Sikakorabea: Obi betumi ayɛ nhyehyɛe de ne sika a ɛwɔ sikakorabea, anaa sika a sɛ ogyae adwuma a wobetua ama no no ama Watch Tower Bible and Tract Society of Ghana anaasɛ sɛ owu a wɔatua ama wɔn, sɛnea ne man mu sikakorabea nhyehyɛe te.\nAdwuma Mu Kyɛfa ne Sika a Wɔde Bɔ Bosea: Ebia obi wɔ kyɛfa wɔ adwumam anaa ɔde sika abɔ bosea a wɔbɛsan atua ama no. Obetumi de eyinom nyinaa ama Watch Tower Bible and Tract Society of Ghana.\nAdan ne Nsase: Obi betumi de adan anaa nsase a wotumi tɔn ama Yehowa Adansefo adwumayɛbea sɛ akyɛde koraa. Afei obetumi aka sɛ sɛ owu a, wɔmfa fie a ɔte mu no mma Yehowa Adansefo adwumayɛbea. Wo ne baa dwumadibea a ɛwɔ wo man mu nni nkitaho ansa na woayɛ nhyehyɛe a ɛte saa.\nKrataa a Obi Yɛ De Kyɛ N’agyapade Ansa na Wawu: Obi betumi ayɛ krataa de akyerɛ sɛ owu a wɔmfa n’agyapade anaa sika mma Watch Tower Bible and Tract Society of Ghana.\nSɛ obi pɛ sɛ oyi ntoboa a yɛaka ho asɛm yi bi a, ɛhwehwɛ sɛ ɔhyɛ da yɛ ho nhyehyɛe to hɔ. Sɛ wopɛ sɛ wofa akwan a yɛakyerɛ yi so yi ntoboa anaa wode biribi kyɛ Yehowa Adansefo ma wɔde boa wiase nyinaa adwuma no a, wubetumi ne “Accounts Department” adi nkitaho. Wubetumi de address anaa telefon nɔma a ɛwɔ ase hɔ ayɛ saa.


38 Bere bi owuyare bɔɔ Hesekia.+ Na Amus ba odiyifo Yesaia+ baa ne nkyɛn bɛka kyerɛɛ no sɛ: “Nea Yehowa aka ni, ‘Hyɛ wo fie samansew,+ efisɛ wubewu, na worentena ase.’”+ 2 Ɛnna Hesekia de n’ani kyerɛɛ dan+ bɔɔ Yehowa mpae+ 3 sɛ: “O Yehowa, mesrɛ wo, kae+ sɛnea mede nokwaredi+ ne koma mũ+ anantew+ w’anim, na mayɛ nea ɛsɔ w’ani biara.” Na Hesekia sui pii.+ 4 Afei Yehowa ka kyerɛɛ+ Yesaia sɛ: 5 “San w’akyi na kɔka kyerɛ Hesekia sɛ, ‘Nea Yehowa, wo nana Dawid+ Nyankopɔn, aka ni: “Mate wo mpaebɔ no.+ Na mahu wo nusu.+ Enti mede mfe dunum bɛka wo nna ho;+ 6 na megye wo ne kurow yi afi Asiria hene nsam, na mɛbɔ kurow yi ho ban.+ 7 Eyi ne sɛnkyerɛnne a efi Yehowa hɔ a ɛbɛma woahu sɛ Yehowa bɛyɛ nea waka no:+ 8 Mɛma sunsuma a owia+ ama atɔ Ahas atrapoe so no akɔ n’akyi anammɔn du.”’”+ Na ɔmaa owia sunsuma a ɛda atrapoe no so no kɔɔ n’akyi anammɔn du.+ 9 Asɛm yi na Yuda hene Hesekia kyerɛwee bere a ɔyaree+ na ne ho tɔɔ no no.+ 10 Mekae sɛ: “Me nna mfinimfini mu na mɛkɔ Adamoa* pon ano.+Me mfe a aka bɛbɔ me.”+ 11 Mekae sɛ: “Merenhu Yah bio, merenhu Yah wɔ ateasefo asase so.+Merenhu nnipa anim bio; kommyɛ asase so na mɛkɔ. 12 Wɔatutu me tenabea+ afi me ho kɔ te sɛ nguanhwɛfo ntamadan.Mabobɔw me nkwa te sɛ ntamanwemfo;Watwa me+ afi nsadua ahama so.Woayi me ama+ fi awia kosi anadwo. 13 Midwudwoo me ho kosii anɔpa.+Obubu me nnompe nyinaa mu te sɛ gyata;+Woayi me ama fi awia kosi anadwo.+ 14 Misu te sɛ asomfena, sɛ apatiprɛw;+Mepene te sɛ aborɔnoma.+M’ani ayɛ siamoo hwɛ soro:+‘O Yehowa, me ho kyere me. Di m’asɛm ma me.’+ 15 Dɛn na menka, na dɛn na ɔbɛka akyerɛ me?+Ɔno ara na wayɛ.+Me mfe a aka nyinaa, mɛnantew komm wɔ me kra awerɛhow mu.+ 16 ‘O Yehowa, ɛso na nnipa nam tena ase; na ɛno ara na ɛma me honhom nya nkwa,+ te sɛ obiara.Wobɛma manya ahoɔden na woakora me so.+ 17 Hwɛ, asomdwoe ananmu na minyaa awerɛhow, awerɛhow ankasa;+Na wode wo ho afam me kra ho, na woayi afi ɔsɛe amoa mu.+Na woatow me bɔne nyinaa agu w’akyi.+ 18 Ɛnyɛ Adamoa na ɛbɛkamfo wo;+ na owu ntumi nyi wo ayɛ.+Wɔn a wɔkɔ amoa mu ntumi nhwɛ wo nokwaredi kwan.+ 19 Ɔteasefo, ɔteasefo na obetumi akamfo wo,+Sɛnea meyɛ nnɛ da yi.+Agya no ankasa bɛma ne mma ahu+ wo nokwaredi. 20 O Yehowa, bra begye me,+ na yɛbɛbɔ m’asanku+Yɛn nkwa nna nyinaa wɔ Yehowa fie.’”+ 21 Ɛnna Yesaia kae sɛ: “Ma wɔmfa borɔdɔma a wɔabɔ no tɔw mmɛyɛ mpɔmpɔ no so+ na ne ho ntɔ no.”+ 22 Nanso Hesekia bisae sɛ: “Dɛn ne sɛnkyerɛnne a ɛkyerɛ sɛ mɛkɔ Yehowa fie?”+


Ahene Nhoma a Edi Kan 18:1-46\nElia kohyiaa Obadia ne Ahab (1-18)\nElia ne Baal adiyifo no de pem so wɔ Karmel (19-40)\n‘Wɔn adwene hinhim wɔ asɛm no mu’ (21)\nMfe abiɛsa ne fã a osu antɔ no baa awiei (41-46)\n18 Akyiri yi, Yehowa ne Elia kasae wɔ afe a ɛto so abiɛsa no mu+ sɛ: “Kɔ na fa wo ho kɔkyerɛ Ahab, na mɛma osu atɔ agu asaase no so.”+ 2 Enti Elia kɔe sɛ ɔde ne ho rekɔkyerɛ Ahab. Saa bere no, na ɔkɔm no mu ayɛ den+ wɔ Samaria. 3 Saa bere no ara mu na Ahab frɛɛ Obadia a ɔyɛ ne fiepanyin no. (Ná Obadia yɛ obi a osuro Yehowa paa, 4 na bere a Yesebel+ rekunkum Yehowa adiyifo* no, Obadia faa adiyifo no mu 100 de wɔn kohintaw ɔbodan mu, aduonum aduonum, na ɔmaa wɔn aduan ne nsu.) 5 Ahab ka kyerɛɛ Obadia sɛ: “Kɔhwehwɛ asaase no so nsuti ne nsubon nyinaa ho. Ebia yebenya sare a ɛbɛso mmoa no, na ama yɛatumi akora apɔnkɔ ne mfurumpɔnkɔ no nkwa so, anyɛ saa a, yɛn mmoa nyinaa bewuwu.” 6 Enti wɔkyɛɛ asaase no mu maa obiara faa ne kwan. Ahab de n’ani kyerɛɛ baabi, na Obadia nso de n’ani kyerɛɛ baabi foforo. 7 Bere a Obadia nam kwan so rekɔ no, Elia behyiaa no. Ɛhɔ ara na ohui sɛ ɛyɛ ɔno, na ɔde n’anim butuw fam bisae sɛ: “Me wura Elia ni anaa?”+ 8 Ɛnna obuae sɛ: “Ɛyɛ me. Kɔka kyerɛ wo wura sɛ: ‘Elia aba ha.’” 9 Nanso obuae sɛ: “Bɔne bɛn na mayɛ a enti wopɛ sɛ wode w’akoa hyɛ Ahab nsa ma okum me? 10 Sɛ́ Yehowa wo Nyankopɔn te ase yi, ɔman anaa ahenni biara nni hɔ a me wura nsoma nkɔhwehwɛɛ wo wɔ hɔ. Sɛ wɔka sɛ, ‘Onni ha’ a, ɔma ahenni anaa ɔman no ka ntam sɛ wonhuu wo.+ 11 Nanso wuse: ‘Kɔka kyerɛ wo wura sɛ, “Elia aba ha.”’ 12 Sɛ mifi w’anim kɔ a, Yehowa honhom bɛfa wo akɔ+ baabi a minnim, na sɛ mekɔbɔ Ahab amanneɛ na wanhu wo a, nea ɛbɛyɛ biara obekum me. Nanso w’akoa de, efi me mmofraase na masuro Yehowa. 13 Wɔnkaa nea meyɛe nkyerɛɛ me wura bere a Yesebel rekunkum Yehowa adiyifo no anaa? Mede Yehowa adiyifo no mu 100 kohintaw ɔbodan mu, aduonum aduonum, na memaa wɔn aduan ne nsu daa.+ 14 Seesei sɛ mekɔka kyerɛ me wura sɛ, ‘Mahu Elia’ sɛnea woreka yi a, nea ɛte biara obekum me.” 15 Ɛnna Elia kae sɛ: “Sɛ́ asafo Yehowa a mesom no* no te ase yi, ɛnnɛ mɛma wahu me.” 16 Enti Obadia kɔhwehwɛɛ Ahab bɔɔ no amanneɛ, na Ahab kohyiaa Elia. 17 Bere a Ahab huu Elia pɛ, Ahab bisaa no sɛ: “Wo a wode mmusu aba Israel so, wuni?” 18 Ɛnna obuae sɛ: “Ɛnyɛ me na mede mmusu aba Israel so, ɛyɛ wo ne wo papa fifo, efisɛ moagyaw Yehowa mmara nsɛm akodi Baal anyame akyi.+ 19 Na afei soma ma wɔnkɔboaboa Israel nyinaa ano mmehyia me wɔ Karmel Bepɔw+ so, wɔne Baal adiyifo 450 no ne abosonnua*+ ho adiyifo 400 a wodidi Yesebel pon so no.” 20 Enti Ahab de nkra kɔmaa Israelfo nyinaa, na wɔkɔboaboaa adiyifo no ano baa Karmel Bepɔw so. 21 Ɛnna Elia twiw bɛn ɔman no nyinaa kae sɛ: “Mo adwene behinhim wɔ asɛm yi mu* akosi da bɛn?+ Sɛ Yehowa ne nokware Nyankopɔn no a, munni n’akyi,+ na sɛ Baal nso a, munni n’akyi.” Nanso ɔman no amma no mmuae biara. 22 Afei Elia ka kyerɛɛ ɔman no sɛ: “Me nkutoo ne Yehowa diyifo a maka,+ nanso Baal adiyifo yɛ 450. 23 Momma wɔmma yɛn anantwinini nkumaa abien, na wɔmfa nantwi kumaa baako na wontwitwa mu asinasin ngu anyina so, nanso ɛnsɛ sɛ wɔde ogya to mu. Me nso mɛyɛ nantwi kumaa a aka no ho adwuma de agu anyina so, nanso meremfa ogya nto mu. 24 Muwie a, mommɔ mo nyame din mfrɛ no,+ na me nso mɛbɔ Yehowa din afrɛ no. Onyame a obegye so atɔ ogya abegu so no, ɔno ne nokware Nyankopɔn no.”+ Ɛnna ɔman no nyinaa buae sɛ: “Wonkaa bɔne.” 25 Afei Elia ka kyerɛɛ Baal adiyifo no sɛ: “Mompaw nantwinini kumaa baako, na munni kan nyɛ mo de ho adwuma, efisɛ mo na modɔɔso. Muwie a, mommɔ mo nyame din mfrɛ no, nanso ɛnsɛ sɛ mode ogya to mu.” 26 Ɛnna wɔfaa nantwinini a ɔde maa wɔn no. Afei wɔyɛɛ ho adwuma, na wɔbɔɔ Baal din frɛɛ no fi anɔpa kosii awia* sɛ: “O Baal, gye yɛn so!” Nanso wɔante nne biara, na obiara nso annye so.+ Saa bere no nyinaa, na wɔrehuruhuruw twa afɔremuka a wɔasi no ho hyia. 27 Eduu awia no, Elia fii ase dii wɔn ho fɛw sɛ: “Monteɛteɛm denneennen! Sɛ́ ɔyɛ onyame!+ Ebia na ɔredwen asɛm bi ho, anaa ɔrekogya n’anan.* Ebi nso a wada, na ɛsɛ sɛ obi nyan no!” 28 Wɔteɛteɛɛm denneennen, na sɛnea wɔn amanne te no, wɔde asekan twitwaa wɔn ho de mpeaw wowɔɔ wɔn ho ara maa wɔn ho nyinaa yɛɛ mogya. 29 Eduu awia* nyinaa, na wogu so rekɔm,* na wɔtoaa so ara kosii anwummere a wɔbɔ aduan afɔre no, nanso wɔante nne biara, obiara annye so, na wɔante obiara nka.+ 30 Afei Elia ka kyerɛɛ ɔman no nyinaa sɛ: “Muntwiw mmɛn me.” Na ɔman no nyinaa twiw bɛn no. Ɛnna osiesiee Yehowa afɔremuka a wɔabubu no no.+ 31 Afei Elia sesaw abo 12 sɛnea Yakob mma mmusuakuw no dodow te; Yakob na Yehowa ka kyerɛɛ no sɛ: “Wɔbɛfrɛ wo Israel” no.+ 32 Ɔde abo no sii afɔremuka+ wɔ Yehowa din mu. Afei otuu amoa wɔ afɔremuka no ho hyiae; ná amoa no kɛse te sɛ asaase a wobetumi agu aba seah susude* abien wɔ so. 33 Ɛno akyi no, ɔhyehyɛɛ anyina no wɔ so, na otwitwaa nantwinini no mu asinasin de guu anyina no so.+ Afei ɔkae sɛ: “Momfa nsu nhyehyɛ nhina akɛse anan amaama, na munhwie ngu ɔhyew afɔre ne anyina no so.” 34 Ɛnna ɔkae sɛ: “Monsan nyɛ bio.” Na wɔsan yɛe bio. Na ɔsan kae sɛ: “Monyɛ no ne mprɛnsa so.” Na wɔyɛɛ no ne mprɛnsa so. 35 Enti nsu no fofaa afɔremuka no ho nyinaa hyiae, na amoa no nso, ɔde nsu hyɛɛ no ma. 36 Bere a aduan afɔre bere duu so anwummere no,+ Elia twiw bɛn afɔremuka no, na ɔkae sɛ: “O Yehowa, Abraham+ ne Isak+ ne Israel Nyankopɔn, ɛnnɛ ma wonhu sɛ wone Onyankopɔn wɔ Israel, na meyɛ w’akoa, na w’asɛm nti na mayɛ eyinom nyinaa.+ 37 Gye me so, O Yehowa, gye me so, na ɔman yi nhu sɛ wo Yehowa, wone nokware Nyankopɔn no, na wo na woredan wɔn koma aba wo nkyɛn bio.”+ 38 Ɛnna Yehowa gya tɔ fii soro bae, na ɛbɛhyew ɔhyew afɔre no+ ne anyina no ne abo ne dɔte no, na ɛmaa nsu a ɛwɔ amoa no mu yowee.+ 39 Bere a ɔman no nyinaa hui no, ntɛm ara na wɔde wɔn anim butubutuw fam kae sɛ: “Yehowa ne nokware Nyankopɔn! Yehowa ne nokware Nyankopɔn!” 40 Ɛnna Elia ka kyerɛɛ wɔn sɛ: “Monkyere Baal adiyifo no! Mommma wɔn mu baako mpo nnguan!” Ɛhɔ ara na wɔkyeree wɔn, na Elia de wɔn sian kɔɔ Kison nsu*+ no ho kokunkum wɔn wɔ hɔ.+ 41 Afei Elia ka kyerɛɛ Ahab sɛ: “Kɔ na kodidi na nom efisɛ mate osu kɛse nka.”+ 42 Enti Ahab kodidi nomee. Elia de, ɔforo kɔɔ Karmel atifi kɔbɔɔ ne mu ase na ɔde ne ti sii fam wɔ ne nkotodwe anim.+ 43 Ɛnna ɔka kyerɛɛ ne somfo sɛ: “Mesrɛ wo, foro fa w’ani kyerɛ po na hwɛ nea ɛrekɔ so.” Enti ɔkɔhwɛe, na ɔkae sɛ: “Manhu hwee.” Elia kaa no mpɛn ason kyerɛɛ no sɛ, “San kɔ.” 44 Bere a ne somfo no kɔɔ nea ɛto so ason no, ɔbɛkae sɛ: “Hwɛ! mihuu omununkum ketewa bi a ne kɛse te sɛ onipa nsam sɛ efi po mu reforo kɔ soro.” Ɛnna ɔka kyerɛɛ no sɛ: “Kɔka kyerɛ Ahab sɛ, ‘Siesie wo teaseɛnam na sian kɔ, na osu anka wo anhyɛ ha!’” 45 Omununkum maa wim yɛɛ tumm, na mframa bɔe na osu kɛse tɔe.+ Na Ahab de ne teaseɛnam kɔe ara kosii sɛ oduu Yesreel.+ 46 Yehowa nsa hyɛɛ Elia den, na ɔde n’ataade kyekyeree n’asen* tuu mmirika, na osian Ahab ho kɔe ara koduu Yesreel.\n^ Nt., “retwa Yehowa adiyifo afi hɔ.”\n^ Nt., “migyina n’anim.”\n^ Nt., “Mobɛtɔ agu mo nan so.”\n^ Ebetumi nso akyerɛ, “watu kwan.”\n^ Anaa “reyɛ wɔn ho sɛ adiyifo.”\n^ Seah susude baako yɛ lita 7.33 (bɛyɛ olonka 2 ne magyirin konko 2 ne fã). Hwɛ Nkh. B14.\n^ Anaa “ɔbɔɔ n’asen.”


Ɛhia sɛ Mebɔ Bosea?\nƆwɛn-Aban | December 2014\nKENKAN WƆ Afrikaans Albanian Amharic Arabic Armenian Aymara Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hiri Motu Hmong (White) Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Lingala Lithuanian Luganda Lunda Luo Macedonian Malagasy Malayalam Maltese Marathi Maya Mongolian Moore Myanmar Nepali Ngabere Norwegian Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Urdu Vietnamese Wallisian Waray-Waray Xhosa Zulu\n“Wobɔ bosea a, ɛte sɛ ayeforɔ, nanso ne tua te sɛ ayie.”—Swahilifoɔ abɛbusɛm.\nWOKƆ Afrika apueeɛ fam a, saa abɛbusɛm yi agye din wɔ hɔ paa. Emu nsɛm ma yɛhu adwene a nnipa a wɔwɔ wiase no pii kura. Wo nso, sɛ wokɔ wo yɔnko nkyɛn anaa baabi foforɔ kɔbɔ bosea a, ɛyɛ a wonya saa adwene no bi anaa? Ɛwom sɛ ebia biribi nti, ɛbɛhia sɛ wokɔbɔ bosea, nanso wohwɛ a boseabɔ yɛ adepa? Ɔhaw bɛn na boseabɔ bɛtumi akɔfa aba?\nSwahilifoɔ bɛ foforɔ kyerɛ ɔhaw a boseabɔ bɛtumi akɔfa aba. Ɛka sɛ: “Boseabɔ sɛe nnamfoɔ.” Ampa, boseabɔ tumi sɛe yɛne afoforɔ ntam. Ebia yɛde adwempa na ɛbɛkɔ boseabɔ, na yɛbɛyɛ nhyehyɛe pa a ɛbɛma yɛatumi atua. Nanso, ɛnyɛ bere nyinaa na nneɛma kɔ sɛnea yɛpɛ. Nhwɛsoɔ bi ne sɛ, ebia na obi akɔbɔ bosea nanso wantumi antua no bere ano. Ɛba saa a, nea ɔmaa no bosea no bo tumi fu. Ɔbɛtumi de ɔkafoɔ no ho asɛm ahyɛ ne mu, na ɛbɛwie aseɛ no na asɛe wɔn mmienu ntam. Ɛtumi sɛe wɔn mmusua ntam mpo. Enti bosea deɛ wobɛgye a, gye sɛ ato nea ɛyɛ den. Ɛnsɛ sɛ wode yɛ wo suban.\nBoseabɔ nso tumi sɛe yɛne Onyankopɔn ntam. Ɔkwan bɛn so? Nea ɛdi kan, Bible ka sɛ obi de ka na ɔboapa yɛ sɛ ɔrentua a, ɔyɛ ɔdebɔneyɛfoɔ. (Dwom 37:21) Ɛsan ka no pen sɛ “deɛ ɔgye obi hɔ bosea no yɛ akoa ma deɛ ɔbɔ no bosea no.” (Mmebusɛm 22:7) Sɛ wogye obi hɔ bosea a, ɛnkɔsi sɛ wobɛtua ka no awie no, wo nsa hyɛ n’anom. Afrika bɛ foforɔ foa so sɛ: “Wosrɛ obi nan nante a, nea ɔpɛ na ɔde wo kɔ.” Nea ɛkyerɛ ara ne sɛ, wode ka a wonne wo ho.\nSɛ wogye obi hɔ bosea a, ɛsɛ sɛ woma ne tua yɛ wo asɛnhia. Anyɛ saa a ɛde ɔhaw bɛba. Wo ho aka dɔɔso a, ɛma woteetee, ɛgya wo kɔdaanna, ɛma woyɛ adwuma boro so, ɛde wati-me-waka-me ba awareɛ mu, ɛpaapae mmusua mu, na ɛbɛtumi akɔwie kɔɔto ma wɔakyere wo ato mu mpo. Asɛm a ɛwɔ Romafoɔ 13:8 yi yɛ nyansasɛm paa. Ɛka sɛ: “Ɛnsɛ sɛ mode obiara ka biara sɛ ɔdɔ a mode bɛdodɔ mo ho.”\nBOSEA NO, MEHIA?\nNea yɛaka yi kyerɛ sɛ ɛnsɛ sɛ yɛtutu mmirika kɔbɔ bosea. Ɛbɛyɛ papa sɛ wobisa wo ho sɛ: Mammɔ bosea a, merentumi ntena? Mammɔ bosea a, me ne m’abusua ano aduane bɛbɔ yɛn anaa? Sikanibere anaa akɛsesɛm nti na merekɔbɔ bosea? Sɛ woma w’ani sɔ nea wowɔ a, ɛyɛ sen sɛ wobɛsoa ɛka agu wo ho so.\nƐwom, ɛtɔ da a biribi tumi si ma woyɛ wo ho hwee a ɛnyɛ yie, enti bosea ara na wobɛbɔ. Ɛba saa a, hwɛ sɛ wobɛdi nokorɛ na woatua ka no. Yɛbɛyɛ dɛn ayɛ saa?\nBaako ne sɛ, ɛnsɛ sɛ wonya adwene sɛ nea wabɔ wo bosea no wɔ ne biribi di, enti sɛ woantua koraa a ɛnyɛ hwee. Sɛ ɛyɛ yɛn sɛ obi wɔ sika a, ɛnsɛ sɛ yɛte nka sɛ, ɛsɛ sɛ ɔtete sika ma yɛn. Afei nso ɛnsɛ sɛ yɛnya adwene sɛ ɔno deɛ yɛbu no fa so a, ɛnyɛ hwee. Hwɛ na woamma w’ani ammere wɔn a wobu wɔn asikafoɔ no.—Mmebusɛm 28:22.\nAfei hwɛ sɛ wobɛtua ka a wode no ntɛm. Sɛ nea ɔmaa wo bosea no ankyerɛ bere a ɔpɛ sɛ wotua ka no mpo a, hyɛ no bere na hwɛ di so. Daakye asɛm nti ɛbɛyɛ papa sɛ moyɛ krataa to so. (Yeremia 32:9, 10) Ne papa mu no, ɛsɛ sɛ wo ara wode sika no kɔ na ama woatumi ada onii no ase. Sɛ wode obi ka na wodi wo bɔhyɛ so tua a, ɛma wo ne ne ntam yɛ papa. Yesu kaa wɔ ne Bepɔ so asɛnka no mu sɛ: “Momma mo Aane nyɛ aane, na mo Dabi nyɛ dabi.” (Mateo 5:37) Afei nso ma Yesu afotuo yi ntena w’adwenem bere nyinaa: “Biribiara a mopɛ sɛ nnipa nyɛ mma mo no, mo nso monyɛ wɔn saa ara.”—Mateo 7:12.\nBIBLE AFOTUO A ƐBƐBOA WO\nBere biara a ɛbɛyɛ wo sɛ kɔbɔ bosea no, hwɛ Bible afotuo yi: “Nokwasɛm nie, mfasoɔ kɛseɛ wɔ onyamesom pa ne deɛ obi wɔ a ɔma n’ani sɔ so.” (1 Timoteo 6:6) Nea ɛkyerɛ ne sɛ, sɛ wopɛ sɛ wokwati ɔhaw a boseabɔ de ba no a, ɛnneɛ ma w’ani nsɔ nea wowɔ. Ampa, baabi a wiase adu no, nnipa apɛ afɛfɛsɛm, enti ɛyɛ den sɛ w’ani bɛsɔ nea wowɔ gye sɛ woma “onyamesom pa” di w’anim. Wobɛyɛ dɛn ayɛ saa?\nWo deɛ ma yɛnhwɛ Kristofoɔ bi a wɔwɔ Asia. Bere a wɔwaree foforɔ no, sɛ wɔhu sɛ obi wɔ ɔno ara ne fie a, na ɛyɛ wɔn fɛ paa. Enti wɔkɔɔ sikakorabea ne wɔn abusuafoɔ hɔ kɔpɛɛ bosea sɔɔ wɔn sika so kɔtɔɔ dan. Nanso, anni gyina koraa na wɔbɛhuu sɛ sika a bosome biara wɔtua no nyɛ agorɔ. Enti wɔkekaa nnwuma bɔɔ so ma ɛgyee wɔn bere nyinaa; wɔn mma mpo wɔannya bere amma wɔn. Ɔbarima no kaa sɛ: “Ateetee, ɛyaw, ne kɔdaanna a ɛkɔfa baeɛ no gyaa me tipaeɛ. Afei deɛ na yɛn kɔn mu rebu.”\n“Sɛ wonya Onyankopɔn adwene wɔ ahodeɛ ho a, ɛboa paa”\nAkyiri yi, wɔkaee asɛm a ɛwɔ 1 Timoteo 6:6 no, na wɔbɛhuu sɛ nea ɛbɛboa wɔn ara ne sɛ wɔbɛtɔn fie no. Enti wɔyɛɛ saa nanso ɛgyee mfie mmienu ansa na wɔretua wɔn ho aka awie. Ɛdeɛn na awarefoɔ yi sua fii nea ɛtoo wɔn no mu? Wɔkaa sɛ: “Sɛ wonya Onyankopɔn adwene wɔ ahodeɛ ho a, ɛboa paa.”\nSwahilifoɔ bɛ a yɛkaa ho asɛm mfitiaseɛ no, nnipa pii nim. Nanso ɛno mmaa nkurɔfoɔ nnyae boseabɔ. Sɛ wohwɛ Bible afotuo a yɛasusu ho yi a, wonhu sɛ nyansa wom sɛ obiara bɛbisa ne ho sɛ, Ɛhia sɛ Mebɔ Bosea?\nSika ntumi ntɔ anigye. Nanso, Bible mu afotu nnan bi wɔ hɔ a ebetumi aboa wo sikasɛm.\nSika ma yetumi totɔ nneɛma bi a yehia, nanso nneɛma a etumi ma yenya abotɔyam no, sika ntumi ntɔ.\nASƐM A ƐDA SO Onyankopɔn Yɛ W’adamfo Anaa?\nASƐM A ƐDA SO Wonim Onyankopɔn Din? Ɛyɛ a Wobɔ?\nASƐM A ƐDA SO Ɛyɛ a Wo ne Onyankopɔn Bɔ Nkɔmmɔ?\nASƐM A ƐDA SO Ɛyɛ a Woyɛ Nea Onyankopɔn Pɛ?\nASƐM A ƐDA SO Dɛn na Ɛkyɛn Wei?\nTimgad—Kuro Bi a Ahinta mu Ahintasɛm Ada Adi\nNSƐM A AKENKANFO BISA Dɛn ne Buronya Ho Nokwasɛm?\nText Baabi a wubetumi atwe nneɛma akenkan ƆWƐN-ABAN December 2014 | Wobɛtumi Afa Onyankopɔn Adamfoɔ\nAudio Baabi a wubetumi atwe nneɛma abɔ atie ƆWƐN-ABAN December 2014 | Wobɛtumi Afa Onyankopɔn Adamfoɔ\nDecember 2014 | Wobɛtumi Afa Onyankopɔn Adamfoɔ\nƆWƐN-ABAN December 2014 | Wobɛtumi Afa Onyankopɔn Adamfoɔ


Ɛberɛ a Awurade gyee Dawid firii nʼatamfoɔ nyinaa ne Saulo nsam akyi no, ɔtoo saa dwom yi de yii Awurade ayɛ.\nNsɛm a ɛwɔ dwom no mu nie:\n“Awurade yɛ me botan, mʼaban ne mʼagyenkwa;\nme Onyankopɔn yɛ me botan; ne mu na menya banbɔ.\nƆyɛ me kyɛm, me nkwagyeɛ mu ahoɔden ne me banbɔeɛ,\nmʼabantenten, mʼagyenkwa, deɛ ɔgye me firi basabasayɛ mu.\n“Mesu frɛ Awurade; ɔno na ayɛyie sɛ no,\nɛfiri sɛ, ɔgye me firi mʼatamfoɔ nsam.\nOwuo asorɔkye twaa me ho hyiaeɛ;\nɔsɛeɛ yiri faa me so.\nDamena nhoma kyekyeree me;\n“Na mʼamanehunu mu no, mesu mefrɛɛ Awurade.\nAane, mefrɛɛ me Onyankopɔn pɛɛ mmoa.\nƆtee me nne firii ne kronkronbea.\nMe sufrɛ duruu nʼasom.


Samuel Nhoma A Ɛto So Abien 11:1-27\nDawid ne Bat-Seba sɛee aware (1-13)\nDawid ma wokum Uria (14-25)\nDawid waree Bat-Seba (26, 27)\n11 Afe no mfiase* a ahemfo taa kɔ ɔko no, Dawid somaa Yoab ne ne nkoa ne Israel asraafo nyinaa sɛ wonkokunkum Ammonfo, na wokotwaa Raba ho hyiae.+ Dawid de, ɔtenaa Yerusalem.+ 2 Da koro anwummere,* Dawid sɔre fii ne mpa so na ɔkɔnantenantew ahemfi* no atifi. Bere a ɔwɔ ɔdan no atifi no, ohui sɛ ɔbea bi reguare, na na ɔbea no ho yɛ fɛ yiye. 3 Dawid somaa obi sɛ onkobisa ɔbea no ase, na ɔbɛkae sɛ: “Ɔyɛ Eliam*+ ba Bat-Seba,+ na ɔware Hitini+ Uria.”+ 4 Ɛnna Dawid somaa nkurɔfo sɛ wɔnkɔfa no mmra.+ Enti ɔbea no baa ne nkyɛn, na ɔne no dae.+ (Saa bere no, na ɔbea no ho ntew,* enti na ɔredwira ne ho.)+ Ɛno akyi no, ɔsan kɔɔ ne fi. 5 Ɔbea no nyinsɛnee, na ɔde nkra kɔmaa Dawid sɛ: “Manyinsɛn.” 6 Ɛbaa saa no, Dawid soma kɔɔ Yoab hɔ kɔka kyerɛɛ no sɛ: “Ma Hitini Uria mmra me nkyɛn.” Enti Yoab maa Uria kɔɔ Dawid nkyɛn. 7 Bere a Uria duu Dawid nkyɛn no, obisaa no sɛnea Yoab ne dɔm no ho te, ne sɛnea ɔko no rekɔ. 8 Ɛnna Dawid ka kyerɛɛ Uria sɛ: “Kɔ wo fi na kɔhome.”* Bere a Uria fii ahemfi hɔ kɔe no, wɔde ɔhene akyɛde* toaa no. 9 Nanso Uria ankɔ ne fi; ɔne ne wura nkoa a aka no nyinaa kɔdaa ahemfi pon ano. 10 Enti wɔka kyerɛɛ Dawid sɛ: “Uria ankɔ ne fi.” Ɛnna Dawid bisaa Uria sɛ: “Ɛnyɛ akwantu mu na wufi bae? Adɛn nti na woankɔ wo fi?” 11 Uria ka kyerɛɛ Dawid sɛ: “Apata ase na Adaka no+ ne Israelfo ne Yudafo wɔ, na me wura Yoab ne me wura nkoa akɔsoɛ wuram. Adɛn nti na ɛsɛ sɛ mekɔ me fi kodidi nom, na me ne me yere da?+ Sɛ́ wote ase na nkwa* wɔ wo mu yi, merenyɛ saa!” 12 Ɛnna Dawid ka kyerɛɛ Uria sɛ: “Tena ha nnɛ nso, na ɔkyena megya wo kwan ama woakɔ.” Enti Uria tenaa Yerusalem saa da no ne n’adekyee. 13 Afei Dawid soma kɔfrɛɛ no ma obedidi nomee wɔ n’anim, na ɔma ɔbowee. Nanso anwummere no, wankɔ ne fi. Ofii hɔ ne ne wura nkoa kɔdae. 14 Ade kyee anɔpa no, Dawid kyerɛw krataa de hyɛɛ Uria nsam sɛ ɔmfa nkɔma Yoab. 15 Ɔkyerɛwee wɔ krataa no mu sɛ: “Momma Uria nkogyina faako a ɔko no mu yɛ den paa, na montwe mo ho mfi n’akyi, na wonkum no.”+ 16 Saa bere no, na Yoab ne n’asraafo atwa kurow no ho ahyia, na ɔmaa Uria kogyinaa faako a onim sɛ atamfo no ho yɛ den paa no. 17 Bere a kurow no mu mmarima fii adi ne Yoab bɛkoe no, Dawid nkoa no bi wuwui, na Hitini Uria nso wui.+ 18 Ɛnna Yoab kɔkaa ɔko no mu nsɛm nyinaa kyerɛɛ Dawid. 19 Ɔka kyerɛɛ ɔbɔfo a ɔsomaa no no sɛ: “Sɛ woka ɔko no mu nsɛm nyinaa kyerɛ ɔhene wie a, 20 ebia ɔhene bo befuw na wabisa wo sɛ, ‘Adɛn nti na mobɛn kurow no saa kɔkoe? Ná munnim sɛ wobegyina ɔfasu no so atotow agyan awowɔ mo anaa? 21 Hena na okum Yerubeset+ ba Abimelek?+ Ɛnyɛ ɔbea na ɔtow ɔbo a wɔde yam ade fii ɔfasu no so bɔɔ no kum no wɔ Tebes? Adɛn nti na mobɛn ɔfasu no saa?’ Ɛba saa a, ka sɛ, ‘W’akoa Uria, Hitini no nso awu.’” 22 Enti ɔbɔfo no kɔkaa asɛm a Yoab de asoma no no nyinaa kyerɛɛ Dawid. 23 Ɔbɔfo no ka kyerɛɛ Dawid sɛ: “Ná mmarima no ho yɛ den sen yɛn. Wopue baa yɛn so wɔ wuram hɔ, na yɛn nso yɛde guu wɔn so koduu kurow no pon ano. 24 Wɔn a wɔwɔ ɔfasu no so no totow agyan baa wo nkoa so, na ɔhene nkoa no bi wuwui; w’akoa Uria a ɔyɛ Hitini no nso wui.”+ 25 Ɛnna Dawid ka kyerɛɛ ɔbɔfo no sɛ: “Kɔka kyerɛ Yoab sɛ, ‘Mma asɛm yi nhaw wo, na sekan twa benkum twa nifa. Mia ɔko no mu, na di kurow no so nkonim.’+ Wokɔ a, hyɛ no den.” 26 Bere a Uria yere tee sɛ ne kunu Uria awu no, osuu no. 27 Ogyam* ne kunu wiei no, ntɛm ara na Dawid soma kɔfaa no baa ne fi, na ɔbɛyɛɛ ne yere.+ Na ɔwoo ɔbabarima maa no. Nanso ade a Dawid yɛe no, Yehowa ani annye ho koraa.+\n^ Anaa “awia rekɔ anwummere mu hɔ no.”\n^ Ɔno ara na wɔfrɛ no Amiel wɔ 1Be 3:5 no.\n^ Ɛbɛyɛ sɛ na wayɛ bra awie.\n^ Nt., “kɔhohoro wo nan ho.”\n^ Anaa “ɔhene kyɛfa,” kyerɛ sɛ kyɛfa a obi de kɔma ne hɔho a obu no.\n^ Anaa “Osuu.”


John 15 NIV - Yohane 15 AKCB\nNokware Bobe No\n1“Mene nokware bobe no, na mʼAgya ne okuafo no. 2Dua mman biara a ɛnsow aba no otwa kyene, na dua mman biara a ɛsow no, oyiyi ho na asow aba bebree. 3Me nsɛm a maka akyerɛ mo no ama mo ho afi dedaw. 4Montena me mu na me nso mentena mo mu. Dua mman biara ankasa rentumi nsow aba gye sɛ ɛfam ne dutan no ho. Saa ara nso na morentumi nsow aba gye sɛ mote me mu.\n5“Mene bobe no; na mo ne dua mman no. Obiara a ɔte me mu na mete ne mu no bɛsow aba bebree; sɛ mokwati me a, morentumi nyɛ hwee. 6Obiara a ɔntena me mu no te sɛ dua mman a wɔatwa atow akyene a so nni mfaso; ɛwo a wɔboaboa ano de gu ogya mu hyew. 7Sɛ mote me mu na me nsɛm nso tena mo mu a, ɛno de, biribiara a mopɛ a mubebisa no wɔde bɛma mo. 8Wɔn a wɔyɛ mʼasuafo nokware mu no sow aba bebree de hyɛ mʼAgya anuonyam.\n9“Sɛnea Agya no dɔ me no, saa ara na me nso medɔ mo, Montena me dɔ mu. 10Sɛ mudi mʼahyɛde so a mobɛtena me dɔ mu sɛnea madi mʼAgya ahyɛde so na ɛno nti ɔda so dɔ me no. 11Maka eyinom nyinaa akyerɛ mo sɛnea ɛbɛyɛ a mubenya mʼanigye no bi na ama mo anigye awie pɛyɛ. 12Mʼahyɛde ne sɛ monnodɔ mo ho mo ho sɛnea medɔ mo no. 13Ɔdɔ biara nsen sɛ obi bewu ama ne nnamfonom. 14Sɛ mudi nea mehyɛ mo sɛ monyɛ no so a na moyɛ me nnamfonom. 15Memfrɛ mo nkoa bio, efisɛ akoa nnim nea ne wura yɛ. Mmom mefrɛ mo nnamfo, efisɛ maka biribiara a mete fii mʼAgya no nkyɛn akyerɛ mo. 16Ɛnyɛ mo na mpaw me; me na mepaw mo na memaa mo adwuma sɛ monkɔyɛ na monsow aba; aba a ɛbɛtena hɔ daa, Na biribiara a mode me din bebisa no, Agya no de bɛma mo. 17Eyi ne mʼahyɛde: Monnodɔ mo ho mo ho.\nWiase Tan Asuafo No\n18“Sɛ wiase tan mo a, monkae sɛ me na ɛtan me kan ansa na ɛretan mo. 19Sɛ mote ase ma wiase a ɛno de wiase bɛdɔ mo sɛ wɔn a wɔyɛ ne dea. Nanso miyii mo fii wiasefo mu; ɛno nti monyɛ wiasefo bio; eyi nti na wiasefo tan mo no. 20Monkae asɛm a meka kyerɛɛ mo no: ‘Akoa nsen ne wura.’ Sɛ wɔtan me a, mo nso wɔbɛtan mo; sɛ wotie mʼasɛm a meka no a, mo nso wobetie mo. 21Esiane sɛ moyɛ me dea nti na wɔbɛtaa mo, efisɛ wonnim Onyankopɔn a ɔsomaa me no. 22Sɛ memmɛkaa asɛm biara nkyerɛɛ wɔn a anka wɔrenni bɔne ho fɔ. Afei de, wonni wɔn bɔne ho anoyi biara. 23Obiara a ɔtan me no tan mʼAgya nso. 24Sɛ manyɛ nnwuma a obiara nyɛɛ bi da no wɔ wɔn mu a anka wɔrenni bɔne ho fɔ; nanso wɔahu nea meyɛe, nso wɔtan me ne mʼAgya. 25Ɛsɛ sɛ eyi ba mu, sɛnea ɛbɛyɛ a nea wɔakyerɛw wɔ wɔn Mmara no mu a ɛka se, ‘Wɔtan me kwa’ no bɛba mu.\n26“Mɛsoma ɔboafo a ɔyɛ nokware Honhom a ofi Agya no nkyɛn no aba mo nkyɛn na wabedi me ho adanse akyerɛ mo. 27Na mo nso mubedi me ho adanse, efisɛ me ne mo na ɛwɔ hɔ fi mfiase pɛɛ.”\nAKCB : Yohane 15


Забур 94 CARS - Nnwom 94 AKCB\n1Awurade, Onyankopɔn a wotɔ were,\nOnyankopɔn a wotɔ were, hyerɛn.\n2Sɔre, asase so Temmufo,\ntua ahantanfo ka sɛnea ɛfata wɔn.\n3Awurade, enkosi da bɛn,\namumɔyɛfo nnye wɔn ani nkosi da bɛn?\n4Wɔkasa ahantan so;\nahohoahoa ahyɛ abɔnefo nyinaa ma.\n5Awurade, wɔdwerɛw wo nkurɔfo;\nwɔhyɛ wʼagyapade so.\n6Wokunkum akunafo ne ananafo;\nna wodi ayisaa awu.\n7Wɔka se, “Awurade nhu,\nYakob Nyankopɔn ayi nʼani.”\n8Monhwɛ yiye, mo agyimifo a mowɔ nnipa no mu;\nnkwaseafo, da bɛn na mubehu nyansa?\n9Nea ɔbɔɔ aso no rente asɛm ana?\nNea ɔyɛɛ ani no renhu ade ana?\n10Nea ɔteɛteɛ aman so no rentwe aso ana?\nNea ɔkyerɛkyerɛ onipa no nnim nyansa ana?\n11Awurade nim onipa nsusuwii;\nonim sɛ enkosi hwee.\n12Awurade, nhyira ne onipa a woteɛteɛ no so,\nonipa a wokyerɛ no wo mmara no;\n13Woma ɔhome fi amanehunu nna mu,\nkosi sɛ wobetu amoa ama amumɔyɛfo.\n14Awurade rempo ne nkurɔfo;\nna ɔrennyaw nʼagyapade hɔ da.\n15Atemmu begyina treneeyɛ so bio,\nna wɔn a wɔn koma mu tew nyinaa bedi so.\n16Hena na ɔbɛsɔre atia amumɔyɛfo ama me?\nHena na ɔbɛsɔre atia abɔnefo ama me?\n17Sɛ Awurade ammoa me a,\nanka mekɔɔ owu kommyɛ mu ntɛm so.\n18Bere a mekae se, “Me nan rewatiri” no,\nAwurade, wo dɔ no soo me mu.\n19Bere a me dadwen dɔɔso no,\nwʼawerɛkyekye maa me kra abotɔyam.\n20Ahengua a porɔwee ahyɛ no mma no ne wo wɔ ayɔnkofa ana?\nAhengua a ne hyɛ nsɛm de amanehunu na ɛba no?\n21Wɔka bɔ mu tia atreneefo\nna wɔn a wodi bem no, wobu wɔn kumfɔ.\n22Nanso Awurade yɛ mʼaban;\nna me Nyankopɔn ayɛ ɔbotan a ne mu na minya ahintawee.\n23Obetua wɔn nnebɔne no so ka\nna wɔn amumɔyɛ nti wasɛe wɔn;\nAwurade yɛn Nyankopɔn bɛsɛe wɔn.\nAKCB : Nnwom 94


Hebrifo 1 AKCB – Heberu 1 YCB | Biblica\nHebrifo 1 AKCB – Heberu 1 YCB\n1Mmere a atwa mu no, na Onyankopɔn nam akwan ahorow bebree so fa adiyifo so kasa kyerɛ yɛn mpanyimfo no. 2Mmom, mmere a edi akyiri no de,1.2 Mmere a bɔhyɛ a wodii ho dwuma wɔ Apam Dedaw mu no baa mu. ɔnam ne Ba no so akasa akyerɛ yɛn. Ɔyɛ obi a Onyankopɔn nam ne so bɔɔ wiase. Na ɔno na Onyankopɔn ayi no sɛ awiei no, nneɛma nyinaa bɛyɛ ne de. 3Ɔnam hyerɛn a Onyankopɔn anuonyam hyerɛn no so haran. Ɔyɛ Onyankopɔn sɛso pɛpɛɛpɛ, na ɔde nʼasɛm a tumi wɔ mu no so wiase mu. Ɔtew nnipa ho fii wɔn bɔne mu wiei no, ɔtenaa Otumfo Nyankopɔn nifa so wɔ ɔsoro. 4Ɛno nti ɔyɛɛ ɔkɛse sen abɔfo no, efisɛ din a Onyankopɔn de too no no yɛ kɛse sen wɔn de no.\n5Efisɛ Onyankopɔn nso anka ankyerɛ nʼabɔfo no mu biara se,\nnnɛ mayɛ wʼAgya.”\nNa wanka ankyerɛ ɔbɔfo biara se,\n“Mɛyɛ wʼAgya na woayɛ me Ba.”\n6Bere a Onyankopɔn pɛɛ sɛ ɔsoma nʼabakan no ba wiase no, ɔsan kae se,\n“Ɛsɛ sɛ Onyankopɔn abɔfo nyinaa som no.”\n7Asɛm a Onyankopɔn ka faa abɔfo no ho ne sɛ,\n“Onyankopɔn soma nʼabɔfo sɛ mframa,\nna ɔsoma nʼasomfo sɛ gyaframa.”\n8Nea ɛfa Ɔba no ho no, Onyankopɔn kae se,\n“Ao, Onyankopɔn, wʼahengua bɛtena hɔ daa nyinaa;\nwʼAhenni yɛ atɛntrenee.\n9Wodɔ trenee, na wukyi bɔne,\nɛno nti Onyankopɔn, wo Nyankopɔn no, de wo asi wo mfɛfo so,\nna ɔde anigye ngo asra wo.”\n10Onyankopɔn san kae se,\n“Mfiase no wotoo asase fapem,\n11Ne nyinaa betwa mu; na wo de, wobɛtena hɔ daa;\nwɔbɛtetew sɛ atade.\n12Wɔbɛbobɔw no sɛ ntama;\nna wɔbɛsesa no sɛ ntade.\nNanso wote sɛnea wote,\nna wo mfe to rentwa da.”\n13Onyankopɔn anka ankyerɛ nʼabɔfo no se,\nnkosi sɛ mede mo atamfo bɛyɛ\nmo anan ase ntiaso.”\n14Sɛ saa a, na abɔfo no yɛ dɛn? Wɔn nyinaa yɛ ahonhom a wɔsom Onyankopɔn na ɔsoma wɔn ma wɔkɔboa wɔn a wɔrehwehwɛ nkwagye no.\nAKCB : Hebrifo 1


Забур 77 CARS - Nnwom 77 ASCB\n1Mesu mefrɛɛ Onyankopɔn srɛɛ mmoa;\nmesu mefrɛɛ no sɛ ɔntie me.\n2Ɛberɛ a mewɔ ahohiahia mu no, mehwehwɛɛ Awurade;\nmetrɛɛ me nsa a ɛmpa aba mu anadwo\nna me kra ampene sɛ wɔbɛkyekye ne werɛ.\n3Ao Onyankopɔn mekaee wo, na mesii apinie;\nmedwendweneeɛ, na me honhom tɔɔ piti.\n4Woamma mʼani ankum;\namanehunu dodoɔ enti, mantumi ankasa.\n5Medwenee nna a atwam no ho,\nteteete mfeɛ no ho;\n6mekaee me nnwom a na meto no anadwo.\nMʼakoma dwenee ho na me honhom bisaa sɛ:\n7“Enti, Awurade bɛpo yɛn daa?\nƆrenhunu yɛn mmɔbɔ bio anaa?\n8Nʼadɔeɛ a ɛnsa da atu ayera koraa anaa?\nNa ne bɔhyɛ no, amma mu koraa anaa?\n9Onyankopɔn werɛ afiri sɛ ɔbɛyɛ mmɔborɔhunufoɔ anaa?\nAbufuo enti ne yam nhyehye no bio anaa?”\n10Afei, medwenee sɛ, “Onyankopɔn Ɔsorosoroni,\ndeɛ ɛhyɛ me kra so ne sɛ, wommfa wo tete nsa nifa no mmoa yɛn bio.”\n11Mɛkae nneɛma a Awurade ayɛ;\naane, mɛkae wʼanwanwadeɛ a woyɛɛ tete no.\n12Mɛdwene wo nnwuma nyinaa ho\nna masusu wo nneyɛɛ akɛseɛ nyinaa ho.\n13Ao Onyankopɔn, wʼakwan yɛ kronn.\nOnyame bɛn na ɔso sɛ yɛn Onyankopɔn?\n14Wone Onyankopɔn a woyɛ anwanwadeɛ;\nwokyerɛ wo tumi wɔ aman mu.\n15Wode wo tumi nsa no gyee wo nkurɔfoɔ,\nYakob ne Yosef asefoɔ no.\n16Ao Onyankopɔn, nsuo no hunuu wo,\nnsuo no hunuu wo na wɔpopoeɛ;\nebunu no mpo ho wosoeɛ.\n17Omununkum tɔɔ nsuo,\naprannaa gyegyee wɔ soro;\nna wo bɛmma twaa ogya dii akɔneaba.\n18Wʼaprannaa boboom wɔ twahoframa no mu,\nwʼanyinam hyerɛn ewiase;\nasase popoeɛ na ɛwosoeɛ.\n19Wode wo kwan faa ɛpo mu,\nwode faa nsuo kɛseɛ mu,\nnanso wɔanhunu wʼanammɔn.\n20Wonam Mose ne Aaron so\ndii wo nkurɔfoɔ anim sɛ nnwankuo.\nASCB : Nnwom 77


Yehowa, Onyankopɔn a Ɔne Nnipa Kasa | Adesua\nYehowa, Onyankopɔn a Ɔne Nnipa Kasa\nOnyankopɔn Asɛm Nkyerɛase a Emu Da Hɔ\nMa W’ani Nsɔ Yehowa Ayamye\nMa Wo Kasa Nhyɛ Yehowa Anuonyam\nYehowa Bɛwowa Wo\nASETENAM NSƐM Asomdwoe Aba Me ne Onyankopɔn ne Me Maame Ntam\nKENKAN WƆ Afrikaans Bislama Cakchiquel (Western) Cambodian Chitonga Chokwe Chol Cibemba Cinyanja Dangme Drehu English Ewe French Ga Garifuna Greenlandic Hmong (White) Iban Italian Karen (S'gaw) Kikaonde Kikongo Kiluba Kimbundu Kisonge Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tswana Twi Umbundu Venda Wallisian Wayuunaiki Xhosa Zulu\nƆwɛn-Aban—Nea Adesua Nsɛm Wom | December 2015\n“Tie ɛ, na menkasa.”—HIOB 42:4.\nNNWOM: 113, 114\nAdɛn nti na sɛ Onyankopɔn ne nnipa kasa a, ɔka nsɛm a ɛnyɛ den sɛ wɔbɛte ase?\nAdɛn nti na kasa ahorow pii a nnipa ka no nhaw Yehowa?\nDɛn na Yehowa ahyehyɛde no de sii n’ani so sɛ ɛbɛyɛ wɔ Wiase Foforo Nkyerɛase no ho?\n1-3. (a) Adɛn nti na Onyankopɔn adwene ne ne kasa korɔn sen nnipa deɛ? (b) Dɛn na yɛbɛhu wɔ adesua yi mu?\nYEHOWA bɔɔ abɔfo, na ɛno akyi no, ɔbɔɔ nnipa efisɛ na ɔpɛ sɛ afoforo nso ani gye wɔ asetena mu. (Dwom 36:9; 1 Timoteo 1:11) Yehowa dii kan bɔɔ onii a ɔsomafo Yohane frɛ no “Asɛm no.” (Yohane 1:1; Adiyisɛm 3:14) Yehowa ne Yesu kasaeɛ, na ɔma ɔhuu ne nsusuiɛ ne ne komam asɛm. (Yohane 1:14, 17; Kolosefoɔ 1:15) Ɔsomafo Paulo kaa sɛ abɔfo no nso wɔ kasa a wɔka, nanso ɛyɛ soronko koraa wɔ kasa a nnipa ka ho.—1 Korintofoɔ 13:1.\n2 Yehowa nim abɔfo ne nnipa ɔpepepem pii a wabɔ wɔn no ho nsɛm nyinaa. Ɔtumi tie nnipa ɔpepepem pii mpaebɔ wɔ bere koro mu, na ɛmfa ho kasa a wɔde bɔ mpae no, ɔte nea wɔka nyinaa. Bere a Yehowa retie saa mpae yi nyinaa no, na ɔne abɔfo no nso gu so rekasa rekyerɛ wɔn nea wɔnyɛ. Nea ɛbɛyɛ na Yehowa ayɛ weinom nyinaa no, ɛsɛ sɛ n’adwene ne ne kasa korɔn sen nnipa deɛ. (Kenkan Yesaia 55:8, 9.) Enti sɛ ɔne nnipa rekasa a, ɔka nsɛm a ɛnyɛ den sɛ wɔbɛte ase.\n3 Yɛbɛhu sɛnea Yehowa ne nnipa kasa ma wɔte ase wɔ adesua yi mu. Yɛbɛsan nso ahu sɛnea tebea biara mu no ɔtumi sesa ɔkwan a ɔfa so ne yɛn kasa no.\nONYANKOPƆN NE NNIPA KASA\n4. (a) Bere a Yehowa ne Mose, Samuel, ne Dawid kasaeɛ no, kasa bɛn na ɔne wɔn kaeɛ? (b) Asɛm bɛn na ɛwɔ Bible mu?\n4 Bere a Yehowa ne onipa a ɔdi kan, Adam, kasaa wɔ Eden turom no, ɛbɛyɛ sɛ ɔne no kaa tete Hebri kasa bi. Akyiri yi, Yehowa ne nnipa bi te sɛ Mose, Samuel, ne Dawid nso kasaeɛ. Ɛwom sɛ saa mmarima yi kyerɛw wɔn ankasa nsɛm wɔ Hebri mu deɛ, nanso Onyankopɔn nsusuiɛ ankasa na wɔkyerɛwee. Wɔkyerɛw Yehowa anom asɛm tẽẽ, ɛnna wɔkyerɛw abusuabɔ a Onyankopɔn ne ne nkurɔfo nyaa tete no nso ho asɛm. Ɛho nhwɛso ne sɛ, Bible ka gyidi ne ɔdɔ a na Onyankopɔn nkurɔfo wɔ ma no ne mfomso a wɔdiiɛ ho asɛm. Ɛsan nso ka nokware a wɔanni ho asɛm. Wɔakyerɛw nsɛm yi nyinaa na ama yɛanya so mfaso.—Romafoɔ 15:4.\nBible akyerɛwfo no kyerɛw Yehowa anom asɛm tẽẽ, ɛnna wɔkyerɛw abusuabɔ a Onyankopɔn ne ne nkurɔfo nyaa tete no nso ho asɛm\n5. Hebri kasa nko ara na Onyankopɔn faa so ne nnipa kasae anaa? Kyerɛkyerɛ mu.\n5 Ɛnyɛ bere nyinaa na na Yehowa ne nnipa kasa wɔ Hebri mu. Eduu bere a Israelfo no fii Babilon nkoasom mu baeɛ no, na wɔn mu bi ka Aram kasa. Ɛbɛyɛ sɛ ɛno nti na Daniel, Yeremia, ne Esra kyerɛw Bible no afã bi wɔ Aram kasa mu no. *—Hwɛ ase hɔ asɛm no.\n6. Adɛn nti na wɔkyerɛɛ Hebri Kyerɛwnsɛm no ase kɔɔ Hela kasa mu?\n6 Akyiri yi, Alexander Ɔkɛseɛ no ko faa wiase no fã kɛse no ara, na Hela kasa a wɔfrɛ no Koine na na nnipa dodow no ara ka wɔ aman pii so. Yudafo pii fii ase kaa Hela kasa, na akyiri yi wɔkyerɛɛ Hebri Kyerɛwnsɛm no ase kɔɔ Hela kasa mu. Saa nkyerɛase yi na wɔfrɛ no Septuagint no. Ɛno ne Bible nkyerɛase a ɛdi kan, na ɛho hia paa nso. Abenfo gye di sɛ nnipa 72 na wɔyɛɛ Septuagint no. * (Hwɛ ase hɔ asɛm no.) Ebinom hwɛɛ Hebri Kyerɛwnsɛm no so kyerɛɛ nsɛmfua a ɛwom no ase mmaako mmaako, nanso afoforo anyɛ saa. Nanso, na Yudafo a wɔka Hela kasa ne Kristofo gye di sɛ Septuagint no yɛ Onyankopɔn Asɛm.\n7. Kasa bɛn na Yesu de kyerɛkyerɛɛ n’asuafo no?\n7 Bere a Yesu wɔ asase so no, ɛbɛyɛ sɛ na ɔka Hebri kasa. (Yohane 19:20; 20:16; Asomafoɔ Nnwuma 26:14) Ɛbɛyɛ sɛ na Yesu tumi ka Aram kasa a na nnipa pii ka saa bere no nso kakra. Nanso, na ɔnim tete Hebri kasa a Mose ne adiyifo no kaeɛ no nso. Nsɛm a tete adiyifo no kyerɛwee no na na wɔkenkan wɔ hyiadan mu nnawɔtwe biara. (Luka 4:17-19; 24:44, 45; Asomafoɔ Nnwuma 15:21) Ɛwom sɛ na wɔka Hela kasa ne Latin kasa wɔ Yesu bere so deɛ, nanso Bible nka sɛ na Yesu ka saa kasa no.\n8, 9. Adɛn nti na na Kristofo pii ka Hela kasa, na dɛn na wei ma yɛhu fa Yehowa ho?\n8 Yesu akyidifo a wɔdi kan no kaa Hebri kasa, nanso ne wuo akyi no, n’asuafo no kaa kasa afoforo nso. (Kenkan Asomafoɔ Nnwuma 6:1.) Bere a asɛmpa no trɛwee no, Kristofo pii kaa Hela kasa sen Hebri kasa no. Esiane sɛ Hela kasa na na nnipa dodow no ara ka nti, wɔkyerɛɛ Mateo, Marko, Luka, ne Yohane nwoma no ase kɔɔ Hela kasa mu kyekyɛ maa ɔmanfo. * (Hwɛ ase hɔ asɛm no.) Afei nso, wɔkyerɛw ɔsomafo Paulo nkrataa no ne Bible mu nwoma afoforo no wɔ Hela kasa mu.\n9 Ɛnyɛ nwonwa sɛ, sɛ Kristofo Hela Kyerɛwnsɛm no akyerɛwfo refa Hebri Kyerɛwnsɛm no mu asɛm bi aka a, na wɔtaa fa fi Septuagint no mu. Ɛtɔ mmere bi a na nsonsonoe kakra wɔ nsɛmfua a ɛwɔ Septuagint no ne mfitiase Hebri nkyerɛwee no mu. Enti nsɛm a nwoma asekyerɛfo a wɔtɔ sin kyerɛwee no bɛkaa Bible a ɛwɔ hɔ nnɛ no ho. Wei ma yɛhu sɛ Yehowa mmu kasa anaa ɔman bi sɛ ɛyɛ papa sen foforo bi.—Kenkan Asomafoɔ Nnwuma 10:34.\nOnyankopɔn nhwɛ kwan sɛ yɛbɛka kasa pɔtẽẽ bi ansa na yɛahu no anaa yɛahu nea wabɔ ne tirim sɛ ɔbɛyɛ\n10. Dɛn na yɛasua afi ɔkwan a Yehowa fa so ne nnipa kasa no mu?\n10 Yɛahu sɛ Yehowa hwɛ nnipa nsɛm tebea ho na ɔne wɔn kasa. Ɔnhwɛ kwan sɛ yɛbɛka kasa pɔtẽẽ bi ansa na yɛahu no anaa yɛahu nea wabɔ ne tirim sɛ ɔbɛyɛ. (Kenkan Sakaria 8:23; Adiyisɛm 7:9, 10.) Yɛahu nso sɛ Yehowa de ne honhom kaa Bible akyerɛwfo no, nanso ɔma wɔde wɔn ankasa nsɛm na ɛkyerɛw n’anom nsɛm.\nONYANKOPƆN KORA N’ASƐM SO\n11. Adɛn nti na kasa horow pii a nnipa ka no nyɛ ɔhaw mma Yehowa?\n11 Nnipa ka kasa ahorow pii, nanso wei nhaw Yehowa koraa. Yɛyɛ dɛn hu? Kasa a Yesu kae ankasa no mu kakraa bi pɛ na ɛwɔ Bible mu. (Mateo 27:46; Marko 5:41; 7:34; 14:36) Nanso Yehowa hwɛ ma wɔkyerɛw nsɛm a Yesu kae no, na wɔkyerɛɛ ase kɔɔ Hela mu, na bere bi akyi no, wɔkyerɛɛ ase kɔɔ kasa ahorow pii mu. Afei nso, esiane sɛ Yudafo ne Kristofo hwɛɛ Onyankopɔn Asɛm no so kyerɛw bi mpɛn pii nti, wɔkoraa Onyankopɔn asɛm no so. Ɛno akyi no, wɔkyerɛɛ ase kɔɔ kasa foforo pii mu nso. Wɔwoo Kristo akyi bɛyɛ mfe 400 no, John Chrysostom kaa sɛ wɔakyerɛ Yesu nkyerɛkyerɛ no ase kɔ Siriafo, Egyptfo, Indiafo, Persiafo, Ethiopiafo, ne nkurɔfo pii kasa mu.\n12. Ɔkwan bɛn so na wɔasɔre atia Bible no?\n12 Efi tete nyinaa no, wɔasɔre atia Bible ne wɔn a wɔkyerɛɛ ase na wɔkyekyɛe no. Bɛyɛ mfe 300 wɔ Yesu awo akyi no, Roma Ɔhempɔn Diocletian hyɛɛ mmara sɛ wɔnsɛe Bible a ɛwɔ hɔ nyinaa. Bɛyɛ mfe 1,200 akyi no, William Tyndale fii ase kyerɛɛ Bible ase kɔɔ Borɔfo kasa mu. Ɔkaa sɛ, sɛ Onyankopɔn ma no tena ase kyɛ a, ɔbɛhwɛ sɛ ɔbɛma abofra mpo ate Bible no ase asen ɔsɔfo. Esiane sɛ Tyndale hyiaa ɔtaa nti, ɔdwane fii England sɛnea ɛbɛyɛ a ɔbɛtumi akyerɛ Bible no ase na watintim. Ɛmfa ho sɛ asɔfo no bɔɔ mmɔden sɛ wɔbɛhyew Bible biara a wɔhuiɛ no, nnipa pii nsa kaa Tyndale nkyerɛase no bi. Awieeɛ koraa no, wɔsɛn Tyndale wɔ dua so, na wɔhyew no. Nanso, asɔfo no antumi ansɛe ne nkyerɛase no nyinaa, na ɛno na wɔhwɛɛ so yɛɛ King James Version nkyerɛase no.—Kenkan 2 Timoteo 2:9.\n13. Dɛn na Bible nsaano nkyerɛwee mu nhwehwɛmu a abenfo ayɛ no ama ada adi?\n13 Ɛyɛ nokware sɛ mfomso nketenkete ne nsonsonoe kakra wɔ Bible nkyerɛase a akyɛ paa no bi mu. Nanso, Bible ho abenfo atɔ wɔn bo ase ayɛ nsaano nkyerɛwee mpempem pii, nsaano nkyerɛwee asinasin, ne Bible nkyerɛase dedaw ahorow bi mu nhwehwɛmu. Bere a wɔyɛɛ ntotoho no, wɔhuu sɛ nsonsonoe nketenkete bi na ɛwɔ nkyerɛwee no afã bi mu, na ɛnyɛ nsonsonoe a ɛhaw adwene pii. Nanso, asɛm a ɛwɔ Bible mu no nsesae. Nhwehwɛmu a ɛte sei ma Bible asuafo a wɔwɔ koma pa hu paa sɛ Bible a wɔwɔ nnɛ no yɛ Yehowa Asɛm a wɔde ne honhom kyerɛwee no ara.—Yesaia 40:8. * (Hwɛ ase hɔ asɛm no.)\n14. Dɛn nti na yɛbɛtumi aka sɛ ɛnyɛ den sɛ obi bɛnya Bible nnɛ?\n14 Ɔsɔretia pii a wɔde baa Bible no so nyinaa akyi no, wɔakyerɛ ase akɔ kasa bɛboro 2,800 mu. Wɔakyerɛ ase kɔ kasa foforo pii mu sen nwoma foforo biara nnɛ. Ɛwom sɛ nnipa pii nnye Onyankopɔn nni deɛ, nanso n’Asɛm Bible no yɛ nwoma a wɔakyekyɛ sen nwoma biara wɔ nnipa asetena mu. Bible nkyerɛase no bi wɔ hɔ a, n’akenkan yɛ den anaasɛ emu nsɛm no nyɛ pɛpɛɛpɛ, nanso ɛkame ayɛ sɛ emu biara mu no, wobɛhu anidaso ne daa nkwa ho asɛm wom.\nNÁ ƐHIA SƐ YƐNYA BIBLE NKYERƐASE FOFORO\n15. (a) Efi afe 1919 reba no, nsakrae bɛn na aba yɛn nwoma ahorow mu? (b) Adɛn nti na wɔdi kan kyerɛw yɛn nwoma no wɔ Borɔfo kasa mu?\n15 Afe 1919 no, wɔpaw Bible asuafo kuw ketewa bi ma wɔbɛyɛɛ “akoa nokwafoɔ ne ɔbadwemma” no. Saa bere no, na Borɔfo kasa titiriw na akoa nokwafo no nam so kasa kyerɛ Onyankopɔn nkurɔfo. (Mateo 24:45) Nanso, ɛnnɛ yɛwɔ Bible ho nwoma wɔ kasa bɛboro 700 mu. Ɛnnɛ nnipa pii ka Borɔfo kasa, na ɛno na wɔde di dwuma titiriw wɔ adwadie ne nwomasua mu sɛnea na wɔde Hela kasa di dwuma tete no ara. Enti yɛdi kan kyerɛw yɛn nwoma ahorow no wɔ Borɔfo kasa mu ansa na yɛakyerɛ ase akɔ kasa ahorow mu.\n16, 17. (a) Dɛn na na Onyankopɔn nkurɔfo hia? (b) Ɛyɛɛ dɛn na wɔn nsa kaeɛ? (d) Dɛn na na ɛda Onua Knorr koma so?\n16 Bible na yɛgyina so kyerɛw yɛn nwoma ahorow nyinaa. Mfiase no, na Onyankopɔn nkurɔfo de King James Version a wɔkyerɛɛ ase wiee afe 1611 no na ɛdi dwuma. Nanso, na kasa a wɔde kyerɛwee no ayɛ dedaw, na na ɛyɛ den sɛ akenkanfo bɛte ase. Onyankopɔn din no puee wɔ baabi kakraa bi, nanso tete nsaano nkyerɛwee no mu deɛ, edin no puee wom mpɛn mpempem pii. Ná mfomso wɔ King James nkyerɛase no mu nso, na na wɔde nsɛm bi akeka ho a ɛnni tete nsaano nkyerɛwee a akyɛ paa no mu. Ná mfomso a ɛtete saa wɔ Borɔfo Bible nkyerɛase ahorow nso mu.\n17 Yɛhu pefee sɛ na Onyankopɔn nkurɔfo hia Bible nkyerɛase a emu nsɛm yɛ pɛpɛɛpɛ na ɛnyɛ den sɛ nkurɔfo bɛkenkan ate ase. Enti wɔtee Wiase Foforo Bible Nkyerɛase Kuw no, na anuanom a na wɔwɔ saa kuw no mu yii Bible no afã bi adi fi afe 1950 bɛsi afe 1960 mu. Wɔyii apo nsia no mu nea ɛdi kan no adi wɔ nhyiam bi a yɛyɛɛ no August 2, 1950 ase. Saa nhyiam no ase no, Onua Knorr kaa sɛ Onyankopɔn nkurɔfo hia Bible nkyerɛase foforo a emu nsɛm yɛ pɛpɛɛpɛ na ɛnyɛ den sɛ nkurɔfo bɛte ase. Afei nso wɔhia Bible a ɛbɛboa wɔn ma wɔate nokware no ase yie. Ná wɔhia nkyerɛase a emu da hɔ a wɔkenkan a wɔbɛte ase te sɛ nea Kristo asuafo no kyerɛwee no. Ná nea ɛda Onua Knorr koma so ne sɛ Wiase Foforo Nkyerɛase no bɛboa nnipa ɔpepem pii ma wɔabɛhu Yehowa.\n18. Dɛn na aboa ma wɔakyerɛ Bible no ase akɔ kasa pii mu?\n18 Eduu afe 1963 no, Onua Knorr nyaa ne koma so adeɛ. Yɛnyaa Kristofo Hela Kyerɛwnsɛm—Wiase Foforo Nkyerɛase no wɔ Dutch, French, German, Italian, Portuguese, ne Spanish kasa mu. Afe 1989 no, Yehowa Adansefo Akwankyerɛ Kuw no tee dwumadibea foforo wɔ yɛn asafo no ti sɛ wɔmmoa Bible nkyerɛasefo no. Afei afe 2005 no, wɔmaa kwan sɛ anuanom nkyerɛ Bible no ase nkɔ kasa horow a wɔkyerɛ Ɔwɛn-Aban no ase kɔ mu no mu. Enti, seesei yɛanya Wiase Foforo Nkyerɛase no nyinaa anaa ne fã bi wɔ kasa bɛboro 130 mu.\n19. Dwumadi titiriw bɛn na ɛkɔɔ so wɔ afe 2013 mu, na dɛn na yɛbɛhu wɔ adesua a ɛdi hɔ no mu?\n19 Efi bere a wɔdii kan yii Wiase Foforo Nkyerɛase no adi no, Borɔfo kasa asesa, enti ɛho bɛhiae sɛ yɛyɛ nsakrae wɔ Bible mu nsɛmfua no bi mu. Yɛyɛɛ afe afe nhyiam a ɛto so 129 no October 5 ne 6, 2013. Nnipa a wɔkɔɔ bi ne wɔn a wɔhwɛɛ dwumadi no wɔ video so wɔ aman 31 so nyinaa dodow si 1,413,676. Akwankyerɛ Kuw no muni baako yii Wiase Foforo Nkyerɛase a wɔayɛ no foforo wɔ Borɔfo kasa mu no adi wɔ hɔ. Bere a atiefo no nsa kaa Bible a wɔayɛ no foforo no, wɔn ani gyee paa ma wɔn mu bebree suiɛ. Akasafo no kenkan nsɛm bi fii Bible foforo no mu, na ɛmaa obiara huu sɛ ɛnyɛ den sɛ obi bɛkenkan Bible foforo no ate ase. Yɛbɛhu Bible foforo yi ho nsɛm pii wɔ adesua a ɛdi hɔ no mu. Afei nso yɛbɛsan ahu sɛnea wɔrekyerɛ ase akɔ kasa afoforo mu.\n^ nky. 5 Aram kasa mu na wɔdii kan kyerɛw Esra 4:8–6:18, 7:12-26; Yeremia 10:11, ne Daniel 2:4b–7:28.\n^ nky. 6 Septuagint kyerɛ “aduɔson.” Ɛbɛyɛ sɛ aka mfe 300 ma wɔawo Kristo no na wɔfii ase kyerɛɛ Septuagint no ase, na wɔfii ase no, ɛdii mfe 150 ansa na wɔrewie. Ɛnnɛ, mfaso da so ara wɔ saa nkyerɛase no so efisɛ ɛboa abenfo ma wɔte Hebri nsɛmfua anaa Bible mu nsɛm bi a emu yɛ den ase.\n^ nky. 8 Ebinom adwene yɛ wɔn sɛ Mateo kyerɛw ne nwoma no wɔ Hebri kasa mu, na ɛno akyi na ebia Mateo ankasa kyerɛɛ ase kɔɔ Hela kasa mu.\n^ nky. 13 Hwɛ Wiase Foforo Nkyerɛase a wɔayɛ no foforo wɔ Borɔfo kasa mu no Appendix A3; afei nso hwɛ Amansan Nhoma, kratafa 7-9, “Ɛyɛɛ Dɛn Na Nhoma No Da So Wɔ Hɔ?”\nYehowa ne nnipa kasa ma wɔte ase. Mfiase no, ɔne Adam kaa tete Hebri kasa bi, nanso Yehowa bɛtumi ne nnipa akasa wɔ kasa biara mu. Nea ɛhia Yehowa ne sɛ yɛbɛhu ne nsusuiɛ ne ne komam asɛm ne akwankyerɛ a ɔde ma n’asomfo\nƆWƐN-ABAN—NEA ADESUA NSƐM WOM December 2015


ኢያሱ 6 NASV – Yosua 6 ASCB | Biblica\nኢያሱ 6 NASV – Yosua 6 ASCB\n1Wɔtotoo Yeriko apono mu pampee, ɛfiri sɛ na wɔsuro Israelfoɔ no. Wɔamma obiara ɛkwan ma wankɔ mu anaa wamfiri adi.\n2Awurade ka kyerɛɛ Yosua sɛ, “Mede Yeriko, ɛhɔ ɔhene ne ɛhɔ akofoɔ nyinaa ahyɛ wo nsa. 3Ma wʼasraadɔm no nyinaa mmɔ nsra ntwa kuropɔn no ho nhyia pɛnkorɔ ɛda biara nna nsia. 4Asɔfoɔ baason a obiara kura nnwennini abɛn bɛdi Adaka no anim. Ɛda a ɛtɔ so nson no, ɛsɛ sɛ mobɔ nsra twa kuropɔn no ho mprɛnson, a asɔfoɔ no rehyɛn nnwennini mmɛn no. 5Sɛ mote sɛ asɔfoɔ no hyɛn mmɛn no dendeenden ma ɛkyɛre a, nnipa no nyinaa mmɔ nnye so. Afei kuropɔn no afasuo nyinaa bɛdwiri agu fam, na nnipa no bɛtumi ato ahyɛ kuropɔn no so.”\n6Na Yosua frɛɛ asɔfoɔ no ka kyerɛɛ wɔn sɛ, “Momfa Awurade Apam Adaka no na mo mu baason nni animu a obiara kura nnwennini abɛn.” 7Enti, ɔhyɛɛ nnipa no sɛ, “Mommɔ nsra mfa kuropɔn no ho na wɔn a wɔkurakura akodeɛ no bɛdi Awurade adaka no anim.”\n8Yosua kasa kyerɛɛ nnipa no wieeɛ no, asɔfoɔ baason a wɔkura nnwennini mmɛn no hyɛɛ aseɛ bɔɔ nsra wɔ Awurade anim a wɔrehyɛn mmɛn no. Na asɔfoɔ a wɔso Awurade Apam Adaka no dii wɔn akyi. 9Wɔn a wɔkurakura akodeɛ no bi bɔɔ nsra wɔ asɔfoɔ no a wɔrehyɛn mmɛn no anim, na ebi nso bɔɔ nsra wɔ asɔfoɔ a wɔso Adaka no akyi wɔ ɛberɛ a asɔfoɔ no gu so rehyɛn mmɛn no. 10Yosua hyɛɛ sɛ, “Monnteam na monnkasa mpo. Mommma asɛm biara mfiri mo anom, kɔsi sɛ mɛka akyerɛ mo sɛ monteam na moateam.” 11Enti, ɛda no, wɔsoaa Awurade Adaka no twaa kuropɔn no ho prɛko. Na afei obiara sane kɔɔ atenaeɛ hɔ kɔhomee anadwo no.\n12Adeɛ kyeeɛ no, Yosua sɔree anɔpahema, na asɔfoɔ no soaa Awurade Adaka no bio. 13Asɔfoɔ baason a wɔkurakura nnwennini mmɛn no bɔɔ nsra wɔ Awurade Adaka no anim wɔ ɛberɛ a wɔrehyɛn wɔn mmɛn. Wɔn a wɔkurakura akodeɛ no bi nso bɔɔ nsra wɔ asɔfoɔ a wɔkurakura mmɛn no anim ne Awurade Adaka no akyi. Saa ɛberɛ no nyinaa na asɔfoɔ no rehyɛne wɔn mmɛn no. 14Ɛda a ɛtɔ so mmienu no, wɔbɔɔ nsra twaa kuropɔn no ho prɛko, na wɔsane kɔɔ atenaeɛ hɔ. Wɔkɔɔ so yɛɛ saa ara nnansia.\n15Ɛda a ɛtɔ so nson no, Israelfoɔ no sɔree anɔpahema, bɔɔ nsra twaa kuropɔn no ho hyiaeɛ, sɛdeɛ wɔayɛ dada no. Nanso, saa ɛberɛ yi deɛ, wɔbɔɔ nsra twaa kuropɔn no ho mprɛnson. 16Ne mprɛnson so no, ɛberɛ a asɔfoɔ no hyɛnee wɔn mmɛn dendeenden ma ɛkyɛreeɛ no, Yosua hyɛɛ ɔmanfoɔ no sɛ, “Monteateam! Na Awurade de kuropɔn no ama mo! 17Kuropɔn no ne emu nneɛma no, ɛsɛ sɛ mosɛe ne nyinaa sɛ afɔrebɔdeɛ ma Awurade. Odwamanfoɔ Rahab ne nʼafifoɔ nko na ɛsɛ sɛ wɔgyaa wɔn, ɛfiri sɛ, ɔbɔɔ akwansrafoɔ no ho ban. 18Mommfa nneɛma a ɛsɛ sɛ wɔsɛe no no mu biara, sɛ mofa a, mo ankasa na wɔbɛsɛe mo korakora na mode ɔhaw bɛbrɛ Israel nyinaa. 19Biribiara a wɔde dwetɛ, sikakɔkɔɔ, kɔbere mfrafraeɛ anaa dadeɛ ayɛ no yɛ kronkron ma Awurade, enti ɛsɛ sɛ wɔde ba nʼadekoradan mu.”\n20Ɛberɛ a nnipa no tee mmɛn no nnyegyeeɛ no, wɔteateaam dendeenden sɛdeɛ wɔbɛtumi. Prɛko pɛ Yeriko afasuo no dwiri guu fam maa Israelfoɔ no firi afanan nyinaa to hyɛɛ kuropɔn no so na wɔfaeɛ. 21Wɔsɛee biribiara a ɛwɔ kuropɔn no mu pasaa, mmarima ne mmaa, mmɔfra ne mpanin, anantwie, nnwan, mfunumu ne biribiara.\n22Afei, Yosua ka kyerɛɛ akwansrafoɔ baanu no sɛ, “Monni mo bɔhyɛ no so. Monkɔ odwamanfoɔ no fie na monkɔfa no ne nʼabusuafoɔ nyinaa mmra.” 23Mmeranteɛ no kɔfaa Rahab, nʼagya, ne maame, ne nuammarima ne abusuafoɔ a na wɔwɔ ne nkyɛn no nyinaa baeɛ. Wɔde abusuafoɔ no nyinaa kɔsiee baabi a ɔhaw biara nni hɔ na ɛbɛn Israelfoɔ atenaeɛ.\n24Afei, Israelfoɔ no hyee kuropɔn no ne emu nneɛma nyinaa. Nneɛma a wɔanhye no yɛ deɛ wɔde dwetɛ, sikakɔkɔɔ, kɔbere mfrafraeɛ anaa dadeɛ ayɛ. Wɔde ne nyinaa kɔsiee Awurade fie adekoradan mu. 25Enti, Yosua amfa ne nsa anka odwamanfoɔ Rahab ne nʼabusuafoɔ a na wɔka ne ho wɔ efie no, ɛfiri sɛ, ɔde akwansrafoɔ a Yosua somaa wɔn Yeriko no sieeɛ. Enti, ɔte Israelfoɔ mu bɛsi ɛnnɛ.\n26Saa ɛberɛ no, Yosua kaa saa nnome nsɛm yi: “Awurade nnome mmra obiara a ɔyɛ nʼadwene sɛ ɔbɛkyekyere Yeriko kuropɔn no bio.\n“Ɔde nʼabakan na ɛbɛhyɛ aseɛ,\nna ɔde nʼakumaa na ɛbɛsisi ano apono.”\n27Na Awurade kaa Yosua ho na ne din hyetaa asase no so nyinaa.\nASCB : Yosua 6


Exodus 8 | Intanɛt So Bible| Wiase Foforɔ Nkyerɛaseɛ\nƆhaw 2: mpɔtorɔ (1-15)\nƆhaw 3: ntummoa (16-19)\nƆhaw 4: ahurii (20-32)\nEbi ankɔ Gosen asaase so (22, 23)\n8 Afei Yehowa ka kyerɛɛ Mose sɛ: “Kɔ Farao nkyɛn kɔka kyerɛ no sɛ, ‘Nea Yehowa aka ni: “Ma me nkurɔfo no kwan na wɔnkɔsom me.+ 2 Sɛ woamma wɔankɔ a, mɛma mpɔtorɔ aba w’asaase so baabiara.+ 3 Na mpɔtorɔ bɛyɛ Asubɔnten Nil mu manyamanya, na wɔbɛba wo fi ne wo pia mu ne wo mpa so ne wo nkoa afi mu ne wo manfo so, na wɔbɛba wo fononoo ne nea wofɔtɔw mmɔre wom nyinaa mu.+ 4 Mpɔtorɔ no bɛforo aba wo ne wo manfo ne wo nkoa nyinaa so.”’” 5 Akyiri yi, Yehowa ka kyerɛɛ Mose sɛ: “Ka kyerɛ Aaron sɛ, ‘Fa wo poma na teɛ wo nsa wɔ nsubɔnten, Nil asuasu, ne atare so, na ma mpɔtorɔ no mmra Egypt asaase so baabiara.’” 6 Ɛnna Aaron teɛɛ ne nsa wɔ Egypt nsu so, na mpɔtorɔ no bɛkataa Egypt asaase nyinaa so. 7 Na akɔmfo no nso de nyankomade yɛɛ saa ara; wɔmaa mpɔtorɔ no baa Egypt asaase so.+ 8 Ɛnna Farao frɛɛ Mose ne Aaron ka kyerɛɛ wɔn sɛ: “Monsrɛ Yehowa na ɔmma mpɔtorɔ no mfi me ne me man so nkɔ,+ na mɛma nkurɔfo no kwan ma wɔakɔbɔ afɔre ama Yehowa.” 9 Mose ka kyerɛɛ Farao sɛ: “Mepɛ sɛ wo ara wokyerɛ bere a wopɛ sɛ mesrɛ ma wo ne wo nkoa ne wo manfo na mpɔtorɔ no fi mo so ne mo afi mu. Asubɔnten Nil no mu de nkutoo na ɛbɛka.” 10 Ɛnna ɔkae sɛ: “Ɔkyena.” Enti Mose kae sɛ: “Ɛbɛba mu sɛnea woaka no, na ama woahu sɛ obiara nni hɔ a ɔte sɛ Yehowa yɛn Nyankopɔn.+ 11 Mpɔtorɔ no befi wo ne w’afi mu ne wo nkoa ne wo man so akɔ. Ɛbɛka Nil no mu de nkutoo.”+ 12 Afei Mose ne Aaron fii Farao anim kɔe, na Mose srɛɛ Yehowa sɛ onyi mpɔtorɔ a ɔde aba Farao so no.+ 13 Yehowa yɛɛ Mose abisade no, na mpɔtorɔ a wɔwɔ afi mu, wɔn adiwo, ne wɔn nsaase nyinaa so fii ase wuwui. 14 Na wɔboaboaa wɔn ano sum hɔ akuwakuw pii, na asaase no so fii ase bɔnee. 15 Bere a Farao hui sɛ ahotɔ aba no, opirim ne koma,+ na sɛnea na Yehowa aka no, wantie wɔn. 16 Afei Yehowa ka kyerɛɛ Mose sɛ: “Ka kyerɛ Aaron sɛ, ‘Teɛ wo poma no na fa bɔ fam, na mfuturu no bɛdan ntummoa* wɔ Egypt asaase so nyinaa.’” 17 Wɔyɛɛ saa; Aaron teɛɛ ne nsa de ne poma no bɔɔ fam, na ntummoa baa nnipa ne mmoa nyinaa so. Na asaase no so mfuturu nyinaa dan ntummoa wɔ Egypt asaase so baabiara.+ 18 Akɔmfo no nso yɛe sɛ wɔreyɛ nyankomade+ ama ntummoa aba, nanso wɔantumi. Ntummoa no baa nnipa ne mmoa so. 19 Enti akɔmfo no ka kyerɛɛ Farao sɛ: “Ɛyɛ Onyankopɔn nsateaa!”+ Nanso Farao kɔɔ so pirim ne koma, na sɛnea na Yehowa aka no, wantie wɔn. 20 Ɛnna Yehowa ka kyerɛɛ Mose sɛ: “Sɔre anɔpatutuutu kogyina Farao anim. Hwɛ, ɔreba nsu no ho! Ka kyerɛ no sɛ, ‘Nea Yehowa aka ni: “Ma me nkurɔfo no kwan ma wɔnkɔsom me. 21 Na sɛ woamma me nkurɔfo no ankɔ a, mɛma ahurii* aba wo ne wo nkoa ne wo manfo so ne w’afi mu, na ahurii bɛhyɛ Egypt afi ma, na asaase a wɔn nan* sisi so mpo, wɔbɛkata so nyinaa. 22 Saa da no, mɛyɛ Gosen asaase a me nkurɔfo te so no soronko. Ohurii biara renkɔ hɔ,+ na woahu sɛ me Yehowa, mewɔ asaase yi so.+ 23 Na mede ɔhye bɛto me nkurɔfo ne wo nkurɔfo ntam. Mɛyɛ sɛnkyerɛnne yi ɔkyena.”’” 24 Yehowa yɛɛ saa, na ahurii tuu yuu bɛhyɛɛ Farao fi ne ne nkoa afi mu ne Egypt asaase nyinaa so ma.+ Na ahurii no nti, asaase no so sɛee.+ 25 Afei Farao frɛɛ Mose ne Aaron ka kyerɛɛ wɔn sɛ: “Monkɔbɔ afɔre mma mo Nyankopɔn wɔ asaase yi so.” 26 Nanso Mose kae sɛ: “Ɛnyɛ papa sɛ yɛbɛyɛ saa, efisɛ yɛde ade a Egyptfo kyi na ɛbɛbɔ afɔre ama Yehowa yɛn Nyankopɔn.+ Na sɛ yɛde ade a Egyptfo kyi bɔ afɔre wɔ wɔn anim a, so wɔrensiw yɛn abo? 27 Enti yebetu kwan nnansa akɔbɔ afɔre wɔ sare so ama Yehowa yɛn Nyankopɔn sɛnea waka akyerɛ yɛn no.”+ 28 Ɛnna Farao kae sɛ: “Mɛma mo kwan ma moakɔbɔ afɔre ama Yehowa mo Nyankopɔn wɔ sare so. Mmom monnkɔ akyiri pii. Mompa kyɛw mma me.”+ 29 Ɛnna Mose kae sɛ: “Merefi w’anim akɔpa Yehowa kyɛw, na ɔkyena ahurii no befi Farao ne ne nkoa ne ne manfo so akɔ. Nanso hwɛ na Farao annaadaa yɛn* bio anka sɛ ɔremma nkurɔfo no nkɔbɔ afɔre mma Yehowa.”+ 30 Afei Mose fii Farao anim kɔpaa Yehowa kyɛw.+ 31 Enti Yehowa yɛɛ nea Mose bisae no, na ahurii no fii Farao ne ne nkoa ne ne manfo so kɔe; baako mpo anka. 32 Nanso Farao pirim ne koma saa bere yi nso, na wamma nkurɔfo no kwan ankɔ.\n^ Mmoa nketenkete bi a wɔte sɛ ntontom a na wɔwɔ Egypt.\n^ Ɛyɛ ntummoa bi a wɔkeka.\n^ Kyerɛ sɛ, Egyptfo nan.\n^ Anaa “anni yɛn ho agoru.”


Onyankopɔn a Wubehu No—Wobɛyɛ Dɛn Ahu Onyankopɔn a Wonhu No No?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Malay Malayalam Maltese Marathi Maya Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Venda Vietnamese Xhosa Yoruba Zulu\n“ONYANKOPƆN yɛ Honhom,” enti yentumi mfa yɛn ani nhu no. (Yohane 4:24) Nanso, Bible ka sɛ ɔkwan bi so no, nnipa bi ahu Onyankopɔn. (Hebrifo 11:27) Wɔyɛɛ dɛn huu no? Yebetumi ahu “Onyankopɔn a wonhu no” no ma ayɛ yiye?—Kolosefo 1:15.\nHu a yenhu Onyankopɔn no, ɛte sɛ obi a wɔwoo no onifuraefo. N’ani a afura no kyerɛ sɛ onnim nea ɛrekɔ so wɔ wiase anaa? Ɛnyɛ saa na ɛte. Anifuraefo wɔ akwan a wɔfa so hu nnipa ne nea ɛrekɔ so wɔ wiase. Onifuraefo bi kae sɛ: “Ɛnyɛ yɛn ani na yɛde hu ade, ɛyɛ adwene no.”\nYɛn nso saa ara, yɛrentumi mfa yɛn ani nhu Onyankopɔn, nanso yebetumi de yɛn “koma ani” ahu no. (Efesofo 1:18) Ma yɛnhwɛ akwan mmiɛnsa a yebetumi afa so ahu no.\n“ADA ADI PEFEE FI WIASE BƆ SO”\nSɛ obi ani fura a, n’aso, ne nsa ne n’akwaa foforo yɛ adwuma yiye paa. Ɛno na ɛboa no ma ohu nea ɛrekɔ so wɔ wiase. Yɛn nso, yɛrentumi mfa yɛn ani nhu Onyankopɔn, nanso yɛhwɛ nneɛma a wabɔ a, ɛma yehu no. “Ne su horow a wonhu no ada adi pefee fi wiase bɔ so, efisɛ wɔnam nneɛma a wayɛ so na ehu.”—Romafo 1:20.\nMa yɛmfa asase a yɛte so yi nyɛ nhwɛso. Onyankopɔn ammɔ asase yi sɛ yɛntena so kɛkɛ, na mmom ɔpɛ sɛ yɛn ani gye wɔ so. Sɛ mframa pa bi fa wo ho, anaa awɔw wom na wunya owia bi to a, ɛyɛ a wote nka sɛn? Wunya aduaba dɛdɛ bi di, anaa wote nnomaa su dɛdɛɛdɛ nso a, w’ani nnye? Ne nyinaa yɛ akyɛde a efi yɛn Bɔfo no hɔ, na ɛma yehu sɛ odwen yɛn ho na ne yam ye.\nWohwɛ nneɛma a ɛwɔ wim te sɛ owia ne nsoromma a, dɛn na wuhu fa Onyankopɔn ho? Ɛma yehu sɛ Onyankopɔn wɔ tumi. Nnansa yi, nyansahufo ayɛ nhwehwɛmu bi, na ɛkyerɛ sɛ, nsoromma akuwakuw a ɛwɔ soro no, akwan a ɛdeda ntam no reyɛ kɛse, na ɛreyɛ saa ntɛmntɛm. Sɛ ade sa na wohwɛ soro a, bisa wo ho sɛ: Tumi bɛn na ama nsoromma akuwakuw no mu rebae ntɛmntɛm saa? Bible ka kyerɛ yɛn sɛ Ɔbɔadeɛ no wɔ ‘ahoɔden dodow.’ (Yesaia 40:26) Nneɛma a Onyankopɔn abɔ a yɛde yɛn ani hu nso ma yehu sɛ ɔyɛ “ade nyinaa so Tumfoɔ,” nea ne “tumi korɔn.”—Hiob 37:23.\n‘NEA WAKYERƐ SƐNEA AGYA NO TE’\nƆbaatan bi a ɔwɔ mma mmienu a wɔn ani nhu ade kae sɛ: “Sɛ wopɛ sɛ wohu biribi a, ade baako a ehia paa ne sɛ wobɛka ho asɛm akyerɛ wɔn. Biribiara a wubehu anaa wobɛte no, ka kyerɛ wɔn. Mmrɛ, efisɛ w’ani yɛ wɔn ani.” Saa ara na ɛte wɔ yɛn fam. “Onipa biara nni hɔ a wahu Onyankopɔn pɛn,” nanso Onyankopɔn Ba Yesu a ‘ɔda Agya no kokom no akyerɛ sɛnea Agya no te.’ (Yohane 1:18) Onyankopɔn abɔde nyinaa, Yesu na odi kan, na ɔno nso ne ne Ba a ɔwoo no koro. Enti Yesu abɛyɛ yɛn “ani” a yɛde hu ɔsoro. Onyankopɔn a aniwa nhu no no, yɛpɛ sɛ yehu biribi fa ne ho a, Yesu ne obi a obetumi aboa yɛn.\nYesu ne Onyankopɔn tenaa mfe huhaa. Ɔkaa nsɛm pii faa n’Agya ho. Ma yɛnhwɛ emu kakraa bi:\nOnyankopɔn yɛ adwuma paa. “M’Agya ayɛ adwuma abesi sesɛɛ.”—Yohane 5:17.\nOnyankopɔn nim nea ehia yɛn. “Mo Agya Onyankopɔn nim nneɛma a ehia mo koraa ansa na moabisa no.”—Mateo 6:8.\nƆdom yɛn ma yɛn nea yehia. “Mo Agya a ɔwɔ soro no . . . [ma] n’awia pue nnipa bɔne ne nnipa papa so na ɔma osu tɔ gu treneefo ne abɔnefo so.”—Mateo 5:45.\nYɛn mu biara som bo ma Onyankopɔn. “Wɔntɔn nkasanoma abien nnye kaprɛ? Nanso emu biako mpo ntɔ fam a mo Agya nnim ho hwee. Na mo ti so nhwi koraa wakan. Enti munnsuro: Mosom bo sen nkasanoma bebree.”—Mateo 10:29-31.\nONIPA A NA NE SUBAN TE SƐ ONYANKOPƆN A WONHU NO NO\nƐsono sɛnea onifuraefo te nneɛma bi ase, ɛnna ɛsono sɛnea wɔn a wohu ade nso te ase. Obi a ohu ade no, woka onwini a, nea ɛba ne tirim ne baabi a owia nni. Nanso onifuraefo de, woka onwini a, ebia ɔbɛte ase sɛ baabi a ɛhɔ dwo. Onifuraefo nnim sum nnim hann. Saa na yɛn nso yɛte. Yɛn ankasa rentumi nhu sɛnea Yehowa te. Enti Yehowa somaa onipa bi baa asase so sɛnea ɛbɛma yɛahu no yiye. Suban a Yehowa wɔ no, ɛno ara bi na na saa nipa no nso kura.\nSaa onipa no ne Yesu. (Filipifo 2:7) Ɛnyɛ Yesu ano kɛkɛ na ɔde kaa n’Agya ho asɛm, na mmom ɔde ne suban maa nnipa huu sɛnea Onyankopɔn te ankasa. Yesu suani Filipo bisaa no sɛ: “Awurade, kyerɛ yɛn Agya no.” Yesu buae sɛ: “Nea wahu me no ahu Agya no nso.” (Yohane 14:8, 9) Wohwɛ Yesu suban a, dɛn na wubetumi “ahu” afa Agya no ho?\nNá Yesu pɛ nnipa, ɔbrɛ ne ho ase, na obiara tumi bɛn no. (Mateo 11:28-30) Ne suban pa nti, na nnipa pii ka kɔ ne ho. Ná Yesu ne wɔn a wɔresu su, na wɔn a wɔn ani agye nso, na ɔne wɔn ani gye. (Luka 10:17, 21; Yohane 11:32-35) Sɛ worekenkan Yesu ho asɛm wɔ Bible mu anaa woretie ne ho asɛm a, fa no sɛ wowɔ hɔ bi. Wudwinnwen sɛnea Yesu ne nnipa dii ho a, ɛbɛma woahu Onyankopɔn su ahorow a ɛkyɛn so no, na ɛno bɛma wabɛn no.\nKEKA NE NYINAA SI ANI\nNhomakyerɛwfo bi kaa ɔkwan a anifuraefo fa so hu nea ɛrekɔ so wɔ wiase. Ɔkyerɛɛ mu sɛ: “Akwan a [anifuraefo] fa so hu nea ɛrekɔ so no gu ahorow. Ebi ne nea wɔte, nea wohua, ne nea ɛkeka ho. Wɔkeka ne nyinaa si ani a, ɛma wohu nneɛma ani so yiye.” Wo nso, wohwɛ nea Onyankopɔn abɔ, wokenkan nea Yesu ka faa n’Agya ho, na wususuw sɛnea Yesu daa n’Agya suban adi pɛpɛɛpɛ no ho a, wubehu Yehowa yiye na ɛbɛma woabɛn no.\nHiob a ɔtenaa ase tete no huu no saa. Bere bi, ɔkaa nsɛm bi a na ‘ɔnte ase.’ (Hiob 42:3) Nanso akyiri yi a odwinnwen Onyankopɔn abɔde a ɛyɛ nwonwa ho no, ɛma ɔkae sɛ: “Wo ho asɛm kɛkɛ na metee, na afei de m’aniwa ahu wo.”—Hiob 42:5.\n‘Sɛ wohwehwɛ Yehowa a, ɔbɛma woahu no’\nWo nso wubetumi ate nka saa. “Sɛ wohwehwɛ [Yehowa] a, ɔbɛma woahu no.” (1 Beresosɛm 28:9) Onyankopɔn a wonhu no no, Yehowa Adansefo ani begye ho sɛ wɔbɛboa wo ama woahwehwɛ no na woahu no.


You are here: Home → Wall → Opinions → Articles → 2018 10 10 → Article 691480\nOBRONI’S MIND: Mekunu 3twe mpena, menso metwe mpena. Abusua, B)ne w) mu anaa?\nEwiase y3 ya o. Nti dab3n na mmaa b3de w?n ho? Nti seiaa na mmaa b3hy3 mmarima ase saa? Mete ase3, s3 Ghanafo) se mmarima y3 abusua no nti nanso, mogya w) mmaa mu, nti nno)ma mmarima y3 no mmaa nso b3tumi ay3 bi.\n3n3 mmarima yi sika to fie, mmaa nso tumi yi bi. Barima noa 3bene saa ara nso na )baa noa 3b3 bene. Tete no na y3n Nana nom ka s3 etuo to a esi barima bo, nn3 yi de3, mmaa nso y3n bo so, bae, ter3 sane so ware a 3b3tumi agye etuo.\n3ny3 s3 menni ahobrase3 ooo nanso ahobrase3 nkyer3 s3 gyimie. Kyer3 s3 asem no y3 wo ya koraa, mene na kas3 hmmmm. Eeeiiii mede hmmmm hmmm saa na mek) me kra akyi oooo. Nyame mpa ngu.\nMehyia mekunu Asenso Boakye no na masi mefie awie. Na mey3 odumay3ni kama a mew) meso ne me sika ne agyapade3 kakra. Otweduamp?n no adaworoma nti, na mabusua 3s) me w) soro. Ma wofo) di me ba kor) nti na w)n nsi me f)m. Mas3de3 s3 )ba kor) nso de3 na mey3 no simple koraa.\nM’agya y3 )barima animuonyamfuo a )y3 n’as3de3 s3 okunu. Mekae ber3 a mewie ntoaso) sukuu na 3w) s3 mek) suap)n mu nanso na Owura Kwabena Akyeampong nni adwuma y3, na abrab) mu ay3 den ama abusua no, 3nam s3 na )y3 mogya mono no nti, )b)) ne ho mm)den t)n n’asaase baako p3 a na )w) na )de sika no t)) 3hy3n s3 b3y3 a )de b3y3 adwuma na aboa ama me sukuu kor) no awie p3y3. Onyame adom, saa aniso ade hunu yi tumi baa mu.\nHw3 so pa na m’agya Kwabena Akyeampong de hw3 me maame Yaa Akyaamaa nti na me k)n d) awade3. Mekunu Asenso kyer3 s3 )w) suban nti me te ase3 maa no ware me. Biribiara ahy3ase3 y3 d3 sane nso y3 f3. Me de anidie ne obuo maa me kunu.\nMfie mmi3nsa akyiri no, Asenso suban asesa. Mentumi ns) ne mobile phone mu bio nso fri y3n awade3 ahy3ase3 no, na obiara tumi fa ne y)nko mobile phone de y3 biribiara n’akoma p3. De3 na etwa me nsono mu ne s3 Asenso nfa y3nba Kwaku Arhin ho bio. Ab)fra no ho as3m biara nny3 Asenso ade mu. Ne sika yie w) fie nso k)) f)m nanso 3no koraa de3 nanka 3nha me mpo fri s3 na mey3 adwuma nti menso mew) sika.\nMenya aboter3 ne me wura tena se dii nk)m) ka me haw kyer3 no. Dabiara no, )hy3 me b) s3 ne suban b3 sesa nso daabi da. Afei akyiri no de3, na mabr3. Sei na awade3 te3 paa dea anka fanyinam me sugya. 3t) da mpo a, Asenso fri fie agye nansa ansa na waba. Ber3 a mehunu s3 me wura afa mpena no, S3 na 3y3 obaa baako mpo a ebia anka m3fa no saa. Na odi mmaa no adane adane s? yiwan. Mede y33 mpaeb) ne ak)mkyere nso odae3.\nAbusua ne as)fo) afutuo anfa nsakrae3 amma fie. Seisei de3, Asenso tumi de mmaa ba fie aber3 menni h). Afeide3 Dondo afono tigari, mey3 obaa koko)duru fo). Ahobrase3 nkyer3 s3 gyimie. S3 masu mfie mmiensa, Asenso nso su afe k3k3 koraa, 3nse3 hwee. Ebia na afutuo nsakra nipa agyes3 ns)hw3. Agor) yi b3y3 d3.\nNa Asenso y3 General Manager w) n’adwuma mu. Mefri ase3 ne Asenso adwuma wura (Edudzie) twe mpena. Mene Board no ti tena nii nso faa adamfo. 3nam s3 na mewura nni y3n abusua no ho adaagye nti, wei nom nyinaa anny3 no asem hia s3 )b? bisa me. Anokwa, na Edudzie y3 barima ampa. Mawer3ho) dane m'anigyie. Owura no maa anigyie no bi s)) me ne Asenso ba Arhin so.\nBosome num akyiri no, madwuma den nti, Asenso hweree n’adwuma. Saa da no na 3sene me birthday mpo. M’ani gye da kese3 paa. 3nam s3 na mey3 aware s3 Asenso adwuma mu fo) no b3yi no adi nti, me tuu kwan fri Ghana mpo s3 mek) gye mahome w) Dubai. Hw3, mede me ba Arhin nso dii makyi. Saa nnawotwe no mu, Awurade Yesu!!! Na barima Asenso hia n’abusua w) fie. Awer3ho) aka no nso akwantuo mu ns3m. Metumi dum me mobile phone nansa. Nnawotwe mmienu akyiri na me sane baa Ghana. Me hunuu s3 me kunu Asenso aboto. Na w’afri ne dan sie ase de3 nso asaase no, na me din na 3da so. Nyame ne nimde3 nti, na Asenso ay3 investment dodo) no ara nti ahokyer3 b3ba de3 nanso )b3tumi ahw3 ne ho. 3no koraa de3 na menfa ho.\nMe fie na y3 te3, nti s3 aware gyae3 ba mu a, Bra Asenso b3tu. Mesii no pi ka kyer3 no s3, 3nam s3 abosome nnw)twe nt3m )ne me nnaa da nti, ma fa mpena, na masane nso afa afuro ama saa aberante3 no saa nti 3w) s3 ogyae me aware3. Me kae no s3, ber3 a otumi ka kyer3 me s3, mey3 obaa foo na wanu ne ho s3 )ware me no p3, na menya adwene sakra. Mma ne wer3 nso mfiri s3, )de mmaa dodo) no ara na 3baa fie, b3 da y3n aware3 mpa nso buu me animtia. Nti ber3 aso s3 )nya saa fahodie noa w’apere ahwehw3 no.\nNyame anim afei de3 na barima adane obaa. As)fo) ne abusua afutuo no mu biara nni h) a na may3 madwene s3 m3tie. As3m baako p3 na mede yii abusua ne asofo) no ano,\n“s3de3 mo tu me fo s3 menfa ma Nyame ber3 na Asenso de me fa oyaw mu no, mo kyer3 me s3 menb) mpae3, menny3 ak)mkyere mfa mma me kunu, na Nyame b3sesa no. Monfa saa afutuo no ara mma me kunu Asenso. )ny3 ak)mkyere na )m) mpae3 na 3y3 Awurade adom a, ebia na masesa.”\nAnuanom ne adofo nom, maka b)ne?\nAuthor: Sandra Frimpong (Maame Broni) Whatsapp: 0244943284 Email: Sandra.frimpong94@gmail.com Facebook: Maame Broni Twitter: @IamMaameBroni Instagram : @Maamebroni


KENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Venda Vietnamese\nWƆ BƐYƐ 1455 mu no, nsakrae kɛse baa Bible tintim mu. Johannes Gutenberg de nhoma tintim afiri tintim Bible a edi kan koraa a wɔde akyerɛw afiri ayɛ. Awiei koraa no, na ɛnyɛ den bio sɛ wo nsa bɛka Bible kyerɛwtohɔ no bi esiane nsa a wɔde kyerɛw a na ɛyɛ akwanside no nti. Afei de, na wobetumi atintim Bible pii a ne bo nso nyɛ den. Ná ɛrenkyɛ koraa na Bible no abɛyɛ nhoma a wɔakyekyɛ wɔ wiase sen nhoma biara.\nNá Gutenberg Bible no wɔ Latin kasa mu. Nanso, ankyɛ na Europafo nhomanimfo hui sɛ wohia Bible nkyerɛwee a ɛwɔ mfitiase kasa ahorow—Hebri ne Hela—mu a wobetumi de wɔn ho ato so. Katolek Asɔre no buu Latin Vulgate no sɛ ɛno nkutoo ne Bible nkyerɛase a wogye tom, nanso na akwanside akɛse abien wɔ hɔ. Wɔ afeha 16 no mu no, na nnipa pii nte Latin kasa ase. Bio nso, wɔ mfirihyia apem mu no, wohuu mfomso pii a akyerɛwfo ayɛ wɔ Vulgate nkyerɛwee no mu no.\nNa nsɛm asekyerɛfo ne nhomanimfo hia Bible bi a ɛwɔ mfitiase kasa ahorow mu, ne Latin nkyerɛase a etu mpɔn. Wɔ 1502 mu no, ɔsɔfopɔn Jiménez de Cisneros, a ɔyɛ amammui ne honhom fam fotufo ma Isabella I a ofi Spania no, sii gyinae sɛ wɔde nhoma biako pɛ bedi wɔn ahiade horow no ho dwuma. Wɔfrɛɛ saa nkyerɛase titiriw yi Complutensian Polyglot. Cisneros de sii n’ani so sɛ ɔbɛyɛ Polyglot, anaa Bible biako a ɛwɔ kasa pii mu, a Hebri, Hela, Latin nkyerɛwee no ne Aram de no afã bi a eye sen biara wom. Na wofii ase tintim ade no nkyɛe, enti na saa botae a wobedu ho no nso bɛma ade tintim adu ne mpɔmpɔnso.\nCisneros fii n’adwuma a ɛyɛ den yi ase denam tete Hebri nsaano nkyerɛwee pii a ɔtotɔe a saa bere no na abu so wɔ Spania no. Ɔsan nso boaboaa Hela ne Latin nsaano nkyerɛwee ahorow ano. Ná eyi na ɛbɛyɛ Polyglot nkyerɛwee no nnyinaso. Cisneros de anoboaboa adwuma no ankasa hyɛɛ nhomanimfo kuw bi a ɔboaa wɔn ano wɔ Alcalá de Henares Sukuupɔn a ɛwɔ Spania, a wɔatew no foforo no nsa. Erasmus a ofi Rotterdam ka nhomanimfo a ɔtoo nsa frɛɛ wɔn sɛ wɔmmɛka kuw no ho no, nanso saa ɔkyeame a wɔagye din yi poo nsato no.\nNhomanimfo yi de mfe du na ɛboaboaa Bible nhoma bebrebe yi ano, na ɛno akyi ansa na wɔde mfe anan yɛɛ ne tintim ankasa. Mfiridwuma ho ɔhaw pii sɔree, esiane sɛ na Spania nhoma tintimfo nni Hebri, Hela anaa Aram nkyerɛwde mfiri nti. Enti, Cisneros faa nhoma tintim ho ɔbenfo, Arnaldo Guillermo Brocario, sɛ ne dwumayɛni ma ɔyɛɛ saa kasa ahorow yi ho nkyerɛwde afiri a wɔde betintim saa kasa horow yi. Awiei koraa no, nhoma tintim mfiri no fii adwuma ase wɔ 1514 mu. Wowiee po ahorow asia no wɔ July 10, 1517 mu, na n’asram anan akyi pɛ na ɔsɔfopɔn no wui. Wotintim nea wɔawie no mfuamfua bɛyɛ ahansia, na nea ɛyɛ nwonwa ne sɛ saa bere no na na Spania atirimɔden asenni no gu so denneennen. *\nSɛnea Wɔhyehyɛɛ Nkyerɛase No\nNá Polyglot no kratafa biara kura nsɛm pii. Wɔ po ahorow anan a ɛne Hebri Kyerɛwnsɛm no hyia no mu no, Vulgate nkyerɛwee no puei wɔ kratafa biara mfinimfini; Hebri nkyerɛwee no na na edi ne nkyɛnmu wɔ akyi; na Hela nkyerɛwee no, ne nkyerɛase a wɔakyerɛ emu nsɛmfua biara ase tẽẽ akɔ Latin mu no, na ɛyɛ ɔfã a ɛhyɛ mu no. Wɔde nsɛmfua a Hebri nsɛm pii fi mu no hyehyɛɛ nkyɛnkyɛn. Na wɔ kratafa biara ase a ɛne Pentateuch (Mose nhoma anum) no hyia no, samufo no de Targum of Onkelos (Bible nhoma anum a edi kan a wɔde Aram nsɛm ankasa bi akyerɛw) ne Latin nkyerɛase bi kaa ho.\nNá Hela Kyerɛwnsɛm no wɔ afã abien wɔ Polyglot no po a ɛto so anum no mu. Ná Hela nkyerɛwee no wɔ ɔfã biako mu, na Latin nkyerɛwee a ɛne Vulgate no hyia no wɔ ɔfã biako nso mu. Wɔde nkyerɛwde nketewa a na ɛma ɔkenkanfo no abusuabɔ a ɛda kasa ahorow no nyinaa nkyerɛwee a ɛne wɔn ho hyia no ntam wɔ ɔfã biara mu. Polyglot no Hela nkyerɛwee no ne Hela Kyerɛwnsɛm no fã a edi kan a wowie, anaa ɛno ne “Apam Foforo” a edi kan a wotintim sen biara, na Hela Kyerɛwnsɛm nso a Erasmus tintimii no bae wɔ eyi akyi pɛɛ.\nNhomanimfo no hwɛɛ po a ɛto so anum no mu yiye araa ma mfomso a epuei wɔ mu no yɛ 50 pɛ. Esiane ahwɛyiye kɛse a nhomanimfo yi yɛe nti, nnɛyi adwenkyerɛfo abu no sɛ ɛkorɔn kyɛn Erasmus Hela nkyerɛwee a agye din no. Hela nkyerɛwde a ɛyɛ fɛ no ne kan nsaano nkyerɛwee a emu da hɔ fɛfɛɛfɛ no dii nsɛ. R. Proctor ka wɔ ne nhoma The Printing of Greek in the Fifteenth Century no mu sɛ: “Nidi nka Spain sɛ wɔatumi ayɛ Hela nkyerɛwee a edi kan a akyinnye biara nni ho sɛ ɛyɛ Hela nkyerɛwee afiri a ɛsen biara a wɔayɛ pɛn no.”\nPolyglot no po a ɛto so asia no kura nneɛma ahorow a ɛboa Bible adesua: Hebri ne Aram nsɛm asekyerɛ nhoma, Hela, Hebri ne Aram din ahorow a wɔakyerɛ ase, Hebri kasa mmara a wɔakyerɛkyerɛ mu, ne Latin mu nsɛm a wɔahyehyɛ ama nsɛm asekyerɛ nhoma no. Ɛnyɛ nwonwa sɛ wɔakamfo Complutensian Polyglot no sɛ “nkyerɛwee afiri adwinni ne Kyerɛwnsɛm mu nyansahu mu nkaedum.”\nNá Cisneros adwene a okura wɔ saa nkyerɛwee yi ho ne sɛ “ɛbɛkanyan kyerɛw nsɛm no sua a de besi saa bere no na wɔagyae no,” nanso, na ɛnyɛ ne pɛ ne sɛ ɔbɛma obiara nsa aka Bible no bi. Osusuwii sɛ “ɛsɛ sɛ wɔde Onyankopɔn Asɛm hintaw koraa a ɛremma nnipa mpapahwekwa nya mu ntease.” Ná ogye di nso sɛ “ɛsɛ sɛ Kyerɛwnsɛm no tra tete kasa abiɛsa a Onyankopɔn maa ho kwan ma wɔkyerɛw nsɛm wɔ mu a wɔde bɔɔ ne Ba no asɛndua no atifi no mu nkutoo.” * Eyi nti wɔamfa nkyerɛase biara a ɛwɔ Spania kasa mu anhyɛ Complutensian Polyglot no mu.\nVulgate no Ne Mfitiase Kasa Ahorow No\nSɛnea Polyglot no yɛbea te ankasa no de akasakasa baa nhomanimfo a wɔyɛe no ntam. Spania nhomanimfo, Antonio de Nebrija, * a wɔagye din no na wɔde nsakrae a wɔbɛyɛ wɔ Vulgate mu a ebepue wɔ Polyglot Bible no mu no hyɛɛ ne nsa. Ɛwom sɛ Katolek Asɔre no buu Jerome Vulgate no sɛ ɛno nkutoo ne nkyerɛase a wɔama ho kwan de, nanso Nebrija huu hia a na ehia sɛ ɔde Vulgate no toto mfitiase Hebri, Aram, ne Hela nkyerɛwee ahorow ho no. Na ɔpɛ sɛ osiesie mfomso a ada adi sɛ abɛhyehyɛ Vulgate mfuamfua a ɛwɔ hɔ mu no.\nNea ɛbɛyɛ na wɔasiesie abirabɔ biara a ɛwɔ Vulgate no ne mfitiase kasa ahorow no mu no, Nebrija hyɛɛ Cisneros nkuran sɛ: “San sosɔ akanea abien a adumdum wɔ yɛn som mu no, Hebri ne Hela kasa ahorow no. Ma wɔn a wotu wɔn ho ma saa adwuma yi akatua.” Na ɔde nyansahyɛ a edi hɔ yi nso mae: “Bere biara a nsakrae foforo bi bepue wɔ Latin Apam Foforo no nsaano nkyerɛwee no mu no, ɛsɛ sɛ yɛde kɔtoto Hela nsaano nkyerɛwee no ho. Bere biara a akyinnyegye bɛsɔre wɔ Latin nsaano nkyerɛwee ahorow no mu anaa wɔ Apam Dedaw no Latin ne Hela nsaano nkyerɛwee no mu no, ɛsɛ sɛ yɛhwehwɛ sɛ efi Hebri mu pɛpɛɛpɛ anaa.”\nCisneros gyee afotu yi toom dɛn? Wɔ Cisneros nnianim nsɛm a ɛwɔ Polyglot Bible mu no mu no, akyinnye biara nni ho sɛ ɔdaa ne nsusuwii adi pefee. “Yɛde Jerome a wɔagye no atom no Latin nkyerɛase asi Hyiadan [Hebri nkyerɛwee] ne Apuei Fam Asɔre [Hela nkyerɛwee] no ntam, te sɛ nea wɔsɛn awifo baanu no wɔ Yesu nkyɛn no, a egyina hɔ ma Roma, anaa Latin, Asɔre no.” Enti, Cisneros amma Nebrija kwan ma wansiesie Latin Vulgate sɛnea ɛne mfitiase nkyerɛwee no hyia no. Awiei koraa no, Nebrija sii gyinae sɛ obegyae adwuma no mu sen sɛ ɔde ne din bɛto nkyerɛwee mu nsakrae a ɛtɔ sin so.\nƐwom sɛ Polyglot Bible a wɔyɛe wɔ Alcalá de Henares no yɛɛ anammɔn kɛse a wotu de tintim nkyerɛwee a emu da hɔ wɔ mfitiase kasa a wɔde kyerɛw Bible no mu de, nanso wɔ bere ne bere mu no, amammerɛ dii nhomanim so. Wobuu Vulgate no sɛ ɛkorɔn araa ma ne samufo no tee nka wɔ mmere pii mu sɛ ɛyɛ wɔn asɛyɛde sɛ wobesiesie “Apam Foforo” no Hela nkyerɛwee no ma ɛne Latin de no ahyia sen sɛ ɛno mmom ne Hela de no behyia. Eyi ho nhwɛso biako ne atoro nkyerɛwee a agye din a wɔfrɛ no comma Johanneum no. * Hela mfitiase nsaano nkyerɛwee no mu biara nni hɔ a saa kasasin yi wom, na ɛda adi sɛ wɔde hyeem mfehaha pii a Yohane kyerɛwee ne krataa no akyi; saa ara na kasasin no nso ampue wɔ Vulgate no Latin nsaano nkyerɛwee a akyɛ sen biara no mu. Enti, Erasmus yii saa kasasin mu nsakrae yi fii ne Hela “Apam Foforo” no mu.\nPolyglot no samufo no tee nka sɛ ɛyɛ akyide sɛ wobeyi nkyekyɛm bi a ayɛ Vulgate nkyerɛwee a wɔde di dwuma no fã wɔ mfehaha pii mu no afi mu. Enti, wɔmaa atoro nkyerɛwee no traa hɔ wɔ Latin mu na wosii gyinae sɛ wɔbɛkyerɛ ase na wɔde ahyɛ Hela nkyerɛwee no mu sɛnea ɛbɛma afã abien no ne ne ho ahyia.\nAde a Wogyinaa So Yɛɛ Bible Nkyerɛase Foforo\nComplutensian Polyglot no bo a ɛsom no nnyina nokwasɛm a ɛyɛ kɛkɛ sɛ ɛno na ekura Hela Kyerɛwnsɛm mũ nyinaa a edi kan ne Septuagint no a wotintimii no so. Sɛnea Erasmus Hela “Apam Foforo” no bɛyɛɛ Nkyerɛwee a Wɔagye Atom wɔ Hela Kyerɛwnsɛm no mu no (nea wogyinaa so yɛɛ nkyerɛase ahorow pii kɔɔ kasa horow mu), saa ara na Polyglot Hebri nkyerɛwee no nso yɛɛ ade titiriw a wogyinaa so kyerɛɛ Hebri-Aram Kyerɛwnsɛm no ase. * William Tyndale de Polyglot no dii dwuma sɛ Hebri nkyerɛwee titiriw a ogyinaa so yɛɛ ne Bible nkyerɛase kɔɔ Engiresi kasa mu.\nEnti, nhomanimfo kuw a wodii Complutensian Polyglot ho dwuma no boae ma Kyerɛwsɛm no ho nhomanim kɔɔ anim. Ne tintim fii ase wɔ bere a na Bible ho anigye kɛse a wɔrekyerɛ wɔ Europa nyinaa no afi ase ama nkurɔfo anya ɔpɛ sɛ wɔbɛkyerɛ ase akɔ kasa a mpapahwekwa ka no mu no. Polyglot no bɛyɛɛ nhyehyɛe ahorow a wɔyɛe a wɔde siesie na wɔde kora Hela ne Hebri nkyerɛwee no so no mu biako a ɛboae kɛse. Eyi nyinaa ne ɔsoro atirimpɔw hyia sɛ ‘Yehowa asɛm mu tew,’ ‘yɛn Onyankopɔn asɛm bɛtra hɔ daa.’—Dwom 18:30; Yesaia 40:8; 1 Petro 1:25.\n^ nky. 6 Wɔyɛɛ mfuamfua ahansia wɔ krataa so, ne mfuamfua asia wɔ mmoa nhoma so. Wɔ 1984 mu no, wotintim nkyerɛase no fã a ɛne nea wɔyɛe wɔ mfiase no di nsɛ no kakraa bi.\n^ nky. 12 Hebri, Hela, ne Latin.—Yohane 19:20.\n^ nky. 14 Wobu Nebrija sɛ Spaniafo nhomanimfo a adesamma nsɛm haw wɔn no mu odikanfo (nhomanimfo a wɔyɛ fakaa). Wɔ 1492 mu no, otintim Gramática castellana (Castilifo Kasa ho Mmara) a edi kan. Wɔ mfe abiɛsa akyi no, osii gyinae sɛ ɔde ne nkwa nna a aka besua Kyerɛw Kronkron no.\n^ nky. 18 Atoro nkyerɛwee a wohu wɔ Bible nkyerɛase ahorow bi mu wɔ 1 Yohane 5:7 no kenkan sɛ “Agya, Asɛm no, ne Honhom Kronkron no na ɛwɔ soro: na baasa yi yɛ biako.”\n^ nky. 21 Sɛ wopɛ Erasmus adwuma ho kyerɛwtohɔ a, hwɛ September 15, 1982, Engiresi Ɔwɛn-Aban, nkratafa 8-11.\nƆsɔfopɔn Jiménez de Cisneros\n[Mfonini Fibea wɔ kratafa 28]\nShare Share Complutensian Polyglot No—Ade Titiriw a Ɛboaa Kasa Asekyerɛ\nw04 4/15 kr. 28-31


Yeremia 17 | Intanɛt So Bible| Wiase Foforɔ Nkyerɛaseɛ\nYuda bɔne adidi ne mu (1-4)\nYehowa mu ahotoso mu nhyira (5-8)\nKoma yɛ ɔdaadaafo 9-11)\nYehowa ne Israel anidaso (12, 13)\nYeremia mpaebɔ (14-18)\nMontew Homeda ho (19-27)\n17 “Wɔde dade kyerɛwdua akyerɛw Yuda bɔne no ato hɔ. Wɔde dɛnkyɛmmo kyerɛwdua akyerɛw* agu wɔn koma pon soNe wɔn afɔremuka mmɛn ho. 2 Wɔn mma mpo kae wɔn afɔremuka ne wɔn abosonnua*+A ɛwɔ dua kusuu ase ne nkoko atenten so,+ 3 Ne mmepɔw a ɛwɔ wuram so no. Mɛma nkurɔfo afom w’ahode ne w’agyapade nyinaa.+Yiw, wo sorɔnsorɔmmea* nso wɔbɛfom, esiane bɔne a akɔ so wɔ wo nsaase nyinaa so nti.+ 4 W’agyapade a mede maa wo no, wo ara wobɛma afi wo nsa.+ Na mɛma woasom w’atamfo wɔ asaase a wunnim so so,+Efisɛ moama me bo afuw te sɛ ogya a wɔasɔ.*+ Ɛbɛdɛw afebɔɔ.” 5 Nea Yehowa aka ni: “Nnome nka ɔbarima* a ɔde ne ho to onipa dasani so,+Nea ɔde ne ho to nnipa ahoɔden so,*+Na ne koma aman afi Yehowa ho. 6 Ɔbɛyɛ sɛ dua koro a esi sare so. Sɛ bere pa ba a, ɔrenhu,Mmom ɔbɛtena sare so asaase wosee so,Ne nkyene asaase a obiara ntumi ntena so so. 7 Nhyira ne ɔbarima* a ɔde ne ho to Yehowa so,Na ɔde ne werɛ hyɛ Yehowa mu.+ 8 Ɔbɛyɛ sɛ dua a wɔadua wɔ nsu nkyɛn,A ne ntini tenetene kɔ nsu no ho. Sɛ ɔhyew ba a, ɔrenhu,Na n’ahaban bɛyɛ frɔmfrɔm daa.+ Afe a ɔpɛ besi nso, ɔrensuro,Na ɔrennyae abasow da. 9 Koma yɛ ɔdaadaafo* sen biribiara, na ne ho yɛ ahometew.*+ Hena na obetumi ahu nea ɛwɔ mu? 10 Me, Yehowa, me na mehwehwɛ koma mu,+Na mepɛɛpɛɛ onipa tirim adwene* mu,Sɛnea ɛbɛyɛ a metua obiara ka sɛnea n’akwanNe ne nnwuma te.+ 11 Nea ɔfa ɔkwammɔne so nya ne ho no,*+Ɔte sɛ akokɔhwerew a ɔboaboa nkosua a ɛnyɛ ɔno na ɔtowee ano. Ebefi ne nsa wɔ ne nkwa nna mfinimfini,Na awiei no, obiara behu sɛ ɔyɛ ɔkwasea.” 12 Anuonyam ahengua a wɔama so fi mfiase;Ɛno na ɛyɛ yɛn tenabea kronkron.+ 13 O Yehowa, Israel anidaso,Wɔn a wogyaw wo hɔ nyinaa ani bewu. Wɔn a wɔwae fi wo ho* no, wɔbɛyɛ sɛ biribi a wɔakyerɛw wɔ mfuturu mu,+Efisɛ Yehowa a ɔyɛ nkwa nsuti no, wɔagyaw no hɔ.+ 14 O Yehowa, sa me yare, na me ho bɛtɔ me. Gye me, na menya nkwa,+Efisɛ wo na miyi wo ayɛ. 15 Hwɛ! Ebinom ka kyerɛ me sɛ: “Ɛhe na Yehowa asɛm no wɔ?+ Ma ɛmmra ɛ!” 16 Nanso me de, mansan amfi w’akyi; mekɔɔ so dii w’akyi sɛ oguanhwɛfo,Na manhwɛ amanehunu da nso kwan. Nea m’ano aka nyinaa wunim no yiye;Mekaa ne nyinaa wɔ w’anim! 17 Mma ehu nnka me. Wone me guankɔbea wɔ amanehunu da mu. 18 Ma wɔn a wɔtan m’ani no ani nwu,+Na me de, mma m’ani nnwu. Ma ehu nka wɔn,Na me de, mma ehu nnka me. Ma amanehunu da no mmra wɔn so,+Na yam wɔn na sɛe wɔn pasapasa.* 19 Nea Yehowa ka kyerɛɛ me ni: “Kɔ na kogyina ɔmanfo ponkɛse a Yuda ahemfo fa mu kɔ ba no mu, ne Yerusalem kurow apon nyinaa mu.+ 20 Ka kyerɛ wɔn sɛ, ‘Muntie Yehowa asɛm, mo a mofa apon yi mu nyinaa: Yuda ahemfo ne Yudafo nyinaa ne Yerusalemfo nyinaa. 21 Nea Yehowa aka ni: “Monhwɛ mo ho* yiye, na monnsoa nneɛma biara Homeda, na mommfa mmfa Yerusalem kurow apon mu mmma mu.+ 22 Mommfa nneɛma biara mmpue mmfi mo fi Homeda, na monnyɛ adwuma biara nso.+ Montew Homeda no ho sɛnea meka kyerɛɛ mo agyanom sɛ wɔnyɛ no.+ 23 Nanso wɔantie, na wɔanyɛ aso. Wɔyɛɛ asoɔden;* wɔantie na wɔannye nteɛso.”’+ 24 “‘“Sɛ mutie me wɔ biribiara mu,” Yehowa asɛm ni, “na sɛ moamfa nneɛma biara amfa kurow yi apon mu Homeda, na motew Homeda no ho, na moanyɛ adwuma biara saa da no a,+ 25 ɛnde ahemfo ne adehye a wɔte Dawid ahengua so+ nso bɛtenatena nteaseɛnam mu ne apɔnkɔ so afa kurow yi apon mu, wɔne wɔn adehye, Yuda mmarima ne Yerusalemfo;+ na nnipa bɛtena kurow yi mu afebɔɔ. 26 Na nkurɔfo befi Yuda nkurow ne mmeae a ɛbemmɛn Yerusalem ne Benyamin asaase so+ ne mmepɔw ase+ ne mmepɔw so ne Negeb* aba. Wɔde ɔhyew afɔre+ ne afɔre ahorow+ ne aduan afɔre+ ne ɛhyɛ* ne aseda afɔre bɛba Yehowa fi.+ 27 “‘“Na sɛ moantie me antew Homeda no ho, na mosoa nneɛma na mode bɛfa Yerusalem kurow apon mu Homeda a, ɛnde me nso mede ogya bɛto n’apon mu, na ɛbɛhyew Yerusalem aban a ɛyɛ den no,+ na ɛrennum.”’”+\n^ Ebetumi nso akyerɛ, “Efisɛ wɔasɔ mo mu gya wɔ m’abufuw mu.”\n^ Anaa “ɔbarima a ne ho yɛ den.”\n^ Nt., “Nea ɔde ɔhonam ayɛ ne basa.”\n^ Anaa “okontomponi.”\n^ Ebetumi nso akyerɛ, “wosa no yare a, ɛnyɛ yiye.”\n^ Anaa “sɛnea onipa te nka wɔ ne mu.” Nt., “asaabo.”\n^ Anaa “Nea onnya ne ho wɔ trenee so no.”\n^ Nt., “Wɔn a wɔwae fi me ho,” kyerɛ sɛ, Yehowa ho.\n^ Anaa “sɛe wɔn na sɛe wɔn bio.”